title: Lucifer Rising

text:
Anger houkutteli Jaggeria myös "Lucifer Risingiin" seuraavaksi Luciferikseen. Angerin mukaan Jagger lupasi harkita asiaa. "Invocation" sisälsi materiaalia myös ilmaiskonsertista, jossa The Rolling Stones esiintyy heinäkuussa 1969 Lontoon Hyde Parkissa. Enteellisesti brittiläiset Helvetin enkelit toimivat konsertissa järjestysmiehinä. "Invocationissa" näytetään heitä pyörimässä ympäriinsä kyllästyneen näköisinä ja kampaamassa hiuksiaan. Saman vuoden joulukuussa sattui kuitenkin Yhdysvalloissa Altamontin konsertin tragedia. Puutteellisesti järjestetyn ilmaiskonsertin järjestysmiehinä oli jälleen Helvetin enkeleitä. Konsertissa oli runsaasti häiriöitä, pahoinpitelyjä ja yksi nuori puukotettiin kuoliaaksi. Ehkä todellisen pahuuden kosketus hillitsi Jaggerin intoa tulla yhdistetyksi paholaiseen. Lontooseen palannut Jagger alkoi ottaa etäisyyttä Angeriin. Kun Anger jälleen pyysi Mick Jaggeria Luciferin rooliin, tämä väisti ja ehdotti rooliin pikkuveljeään Chris Jaggeria. Nuorempi Jagger pääsi mukaan elokuvaan, mutta Anger ei ollut tyytyväinen tämän suoritukseen ja antoi tälle potkut parin päivän jälkeen. Pettynyt Anger oli vihoissaan Mick Jaggerin kieltäytymisestä, ja se johti miesten välirikkoon.
Rolling Stonesin ympärillä liikkui toinenkin Crowleysta kiinnostunut elokuvaohjaaja, Donald Cammell. Cammell päätyi Osiriksen rooliin "Lucifer Risingiin", joka nyt oli kahdeksan minuutin pituisella näytteellä saanut rahoituksen Englannin kansalliselta elokuvarahoitusyhtiöltä vuonna 1970. Osiriksen vastanäyttelijäksi Lilithiksi tuli Mick Jaggerin entinen tyttöystävä Marianne Faithfull, jota kuvattiin Egyptin pyramideilla. Lisäksi kuvausryhmä filmasi Saksan Externsteinen muinaisella palvontapaikalla. Elokuvaan saatiin myös crowleylainen invokaatioriitti, ympyräriitti, jossa ympyrä ja siihen maalatut nimet ovat toteutettu juuri kuten Aleister Crowley oli tarkoittanut. Elokuvan kohtalo siirtyi seuraavaan vaiheeseen, kun Anger ja Jimmy Page tapasivat vuonna 1971.


title: Lucifer Rising

text: Kenneth Anger ja Jimmy Page kohtasivat toisensa molempien Aleister Crowley -harrastuksiin liittyen. Anger muistaa että Page osti Angerin nenän edestä tämän himoitseman käsikirjoituksen Sothebyn Aleister Crowley -huutokaupassa, ja päätyi sen jälkeen juttusille Pagen kanssa. Page ei muista tarkemmin ensimmäistä tapaamista, mutta epäilee, ettei se voinut olla huutokaupassa ("Koska olisin antanut jonkun huutaa käsikirjoitusta puolestani"). Sen sijaan Page oli kyllä tietoinen Angerista jo sitä ennen. Hän oli osallistunut Kentissä pidettyyn elokuvakerhon tilaisuuteen, jossa oli esitetty Angerin elokuvat "Scorpio Rising" ja "Invocation of my Demon Brother". Lisäksi hän oli lukenut lehtiartikkelin, joka kertoi Angerin vaivannäöstä Crowleyn Sisiliaan perustaman Thelema-luostarin entisöimiseksi. Page tiesi myös, että Anger saattoi olla hankala tyyppi ("Hänen sanottiin heittäneen tiiliskiven Jaggerin ikkunasta sisään"), mutta ei antanut sen häiritä itseään. Anger kävi vierailulla Pagen kotona Sussexissa ja Page pistäytyi Angerin asunnolle, jossa Anger kertoi Pagelle "Lucifer Rising" -elokuvasta. Anger kysyi Pagelta, josko tämä haluaisi tehdä elokuvan musiikkiraidan. Page suostui, vaikkei ollut edes nähnyt elokuvaa. Page kyllä halusi nähdä sen, mutta Anger selitti Pagelle, että hän aina lisää elokuviinsa musiikin vasta sitten, kun elokuva on jo valmis. Page hyväksyi tämän, otti haasteen vastaan ja "Lähdin kotiin väsäämään jotain mielenkiintoista musaa".


title: Lucifer Rising

text: Pagella oli näkemys siitä, mistä elokuvassa oli kysymys ja mitä Anger halusi. Page käytti hypnoottisesti soivaa intialaista tamburaa, muokattua buddhalaismunkkien laulua, torvia, tabla-rumpuja, syntetisaattoria sekä mellotronia. Sähkökitaraa Page käytti vain nimeksi. Jonkin ajan kuluttua Anger tuli Pagen kotiin projektorin kanssa. Pagen siihen asti tekemä musiikki tuntui sopivan täydellisesti yhteen elokuvan kanssa. Innostunut Page yllytti Angeria täyspitkän elokuvan tekoon, sillä se oli Angerin unelma. Led Zeppelinin konserttielokuvaa varten oli hankittu editointilaitteistoa, ja Page tarjosi laitteiston Angerin käyttöön kartanossaan. Anger pääsi käsiksi kalliisiin laitteisiin, jollaisista independent-elokuvan tekijä voi yleensä vain haaveilla.


title: Lucifer Rising

text: Miesten yhteistyö päättyi kuitenkin vuonna 1976. Anger teki editointityötä Jimmy Pagen The Tower Housen kellarissa Lontoossa. Taloudenhoitaja löysi Angerin pitämässä esittelykierrosta Pagen kodissa, ja Angerin ja Pagen vaimon välille syttyi kova riita. Sen jälkeen Jimmy ja hänen vaimonsa alkoivat saada haukkumakirjeitä Angerilta. Kuten Bobby BeauSoleil aiemmin, myös Page joutui kirouksen kohteeksi. Kenneth Anger myös järjesti lehdistötilaisuuden, jossa hän suomi Pagea huumeiden käytöstä ja ryhtyi musiikkikriitikoksi kuulijoiden yllätykseksi, sanoen että Pagen musiikilliset kyvyt olivat ehtyneet. Anger oli turhautunut siihen, ettei Page ollut saanut kolmessa vuodessa tehtyä elokuvaan riittävästi musiikkia. Loukkaantunut Page vastasi, että oli tehnyt sen mitä oli pyydettykin. Anger ei silloin tuntunut tajuavan, että Pagella piti kiirettä yhtyeensä kanssa. Page taas pahoitteli myöhemmin, että Anger hukkasi mahdollisuutensa täyspitkän elokuvan tekoon. Jäi epäselväksi kuinka pitkä elokuvasta oikeastaan piti tulla ja minkä verran siihen tehtiin musiikkia.


title: Lucifer Rising

text: Jimmy Pagen elokuvamusiikki jäi vuosiksi unhoon. Vuonna 2012 Jimmy Page julkaisi säveltämänsä alkuperäisen elokuvaan tarkoitetun musiikin verkkosivujensa kautta nimellä "Lucifer Rising and Other Sound Tracks".


title: Lucifer Rising

text: Tällä välin Bobby BeauSoleil oli päätynyt ensin moottoripyöräjengiin ("Halusin vapautta, ja minulla oli bikereista aika väärä mielikuva") ja sitten tekemisiin Charles Mansonin ryhmän kanssa. BeauSoleil joutui vaikeuksiin ja tuomittiin vuonna 1970 kuolemaan musiikinopettaja Gary Hinmanin raa'asta murhasta. Hinmanin murha oli alkusoitto Mansonin "Perheen" Tate/LaBianca-murhille. Kalifornian osavaltio poisti kuolemanrangaistuksen vuonna 1972, ja näin BeauSoleilin tuomio muuttui elinkautiseksi vankeudeksi. Anger sanoin hän otti BeauSoleiliin yhteyttä 1976 ja pyysi tätä tekemään elokuvan soundtrackin Pagen sijaan. BeauSoleil'n version mukaan hän oli aloitteen tekijä ja sai Angerin ottamaan yhteyttä, jotta hän saisi vankilaan musiikin tekoon tarvittavan varustuksen. Joka tapauksessa BeauSoleil suostui säveltämään soundtrackin, eikä antanut kaltereiden estää luovaa toimintaa. Anger pääsi näyttämään elokuvan Bobbylle vankilaan ja antoi tälle ajoitusmonisteen. Kuten Jimmy Pagelle, Anger antoi myös Bobbylle vapaat kädet luoda musiikkia oman mielensä mukaan. BeauSoleil kertoo nähneensä elokuvan kahdesti ja säveltäneensä sitten sen mukaan, mitä elokuvasta muisti. "Ei paras toimintatapa, mutta oikeasti musiikki ja elokuva lomittuivat toisiinsa oikein hyvin. Musiikkiraidasta tuli noin 46 minuuttia pitkä, eikä Anger käyttänyt sitä kokonaan".


title: Lucifer Rising

text: Vaikka BeauSoleil sävelsi rajoitetuissa olosuhteissa, tuli teoksesta kaunis ja majesteettinen ja myös itsenäinen taideteos, jossa rock ja orkestraaliset elementit sulautuvat saumattomasti yhteen. Sekä Pagen että BeauSoleil'n sävellyksiä yhdistää ambientti syntetisaattoritunnelmointi ja seremoniallinen trumpettisoundi. Mutta erikoista kyllä BeauSoleil'n tuotos on enemmän rock-orientoitunut ja kitaravetoisempi.


title: Lucifer Rising

text: Ensi-iltansa elokuva sai vasta vuonna 1980 Whitney Museumissa New Yorkissa. Kohtalo oli jälleen kulkenut merkillisiä polkuja. Aiemmin samana vuonna Anger oli ollut kuvaamassa Havaijilla. Häntä oli lähestynyt outo nuorukainen, joka ojensi hänelle kourallisen luoteja sanoen "Nämä ovat John Lennonille". Kun Anger sitten valmisteli elokuvan ensi-iltaa New Yorkissa, sama nuorukainen ampui Lennonin tämän kotitalon lähellä. Ensi-ilta koitti vain neljä päivää Lennonin murhan jälkeen. Ensi-illassa Angerin sanottiin olleen selvästi uupuneen ja alakuloisen näköinen.


title: Lucifer Rising

text: Kenneth Angerin näkemys Luciferista ei ole raamatullinen Saatana, Lucifer on ennemmin myyttinen Valontuoja, joka toimii uuden ajan (new age) airuena. Elokuvasta ei löydy saatanallisuutta, vaan elokuva on täysin symbolistinen ja ritualistinen ja ammenttaa aineksia hartaammasta näkökulmasta okkultismiin ja mytologiaan. Angerin ihailema Aleister Crowley piti Egyptin auringonjumala Horusta uuden aikakauden jumalana, joka symboloi Valontuojaa. Sama ajatus esiintyi myös okkulttisilla ryhmillä, kuten Golden Dawn tai druidit, joihin Crowley tutustui. Tämän uuden ajan merkit Anger näki vuonna 1966 San Franciscossa, ennen kuin Flower Power meni piloille.


title: Lucifer Rising

text: Sekä Bobby BeauSoleil että Jimmy Page jakavat Kenneth Angerin näkemyksen siitä, mistä "Lucifer Rising" -elokuvassa oikein on kyse. "Kenneth näki nuorisokulttuurin Horuksen aikakauden esiintulona, aikana jona Isiksen ja Osiriksen aika muuttuu heidän lapsensa Horuksen ajaksi", toteaa BeauSoleil. "Minun oli tarkoitus ilmentää elokuvassa tätä. Jos yrittää löytää elokuvasta tarinan, hukkaa koko sen idean". Page selittää, että elokuvan hahmot kertovat uskonnon evoluutiosta. BeauSoleil'n mukaan langenneen enkelin tarina jatkuu: ""Lucifer Rising" kuvaa korotusta takaisin taivaaseen ja sovinnon tekoa rakkaimpien kanssa". BeauSoleil itse on kuin elävä esimerkki tästä vertauksesta. Vuonna 1981 BeauSoleil totesi haastattelussa: "Sydämeni murtuu ajatuksesta, että Gary Hinmanin surmaaminen teki tyhjiksi kaikki luovat saavutukseni". BeauSoleil on yrittänyt hyvittää tekoaan olemalla mallikelpoinen vanki ja omistautumalla sekä opetus- että taiteelliselle työlle.


title: Lucifer Rising

text: "Kun lähdetään siitä, että elokuva on merkitykseltään harras, eikä palvo pimeitä voimia, niin miksi synkkyys tuntuu ympäröivän elokuvaa?", kysyy Guitar World -lehden toimittaja Christopher Knowles. Sen kanssa kosketuksissa olleille ihmisille tapahtui kaikkea ikävää: Bobby BeauSoleil joutui vankilaan murhasta, Marianne Faithfull sortui pian elokuvanteon jälkeen täyteen heroiiniaddiktioon, Donald Cammell kärsi masennuksesta ja päätyi itsemurhaan, Mick Jagger ja Altamont, Jimmy Pagen yhtyeen koettelemukset ja loppu (laulaja Robert Plantin poika menehtyi sairauteen ja rumpali kuoli). Page itse piti naurettavina väitteitä siitä, että Kenneth Angerillä olisi vahingollisia maagisia voimia, vaikka hän olisikin langettanut kirouksen BeauSoleil'n tai Pagen ylle. "Anger saa vahinkoa aikaan ainoastaan avaamalla suunsa", Page totesi asiasta kysyttäessä. Ehkä elokuvan epäonni oli vain siinä, että sen suuri innoittaja oli pahamaineisena pidetty Aleister Crowley, modernin okkultismin ehkä vaikutusvaltaisin hahmo. Crowleyyn perehtynyt kirjailija Gary Valentine Lachman ei pidä Crowleyn vaikutusvaltaista asemaa okkultismissa hyvänä asiana. Hänen näkemyksensä mukaan Crowley oli henkisesti kehittymätön, äärettömän itsekäs, eikä kyennyt ottamaan huomioon toisia ihmisiä tai tekojensa seurauksia. "Crowleyllä oli kyllä huomattava tahdonvoima, mutta on toinen asia saiko hän sillä aikaan mitään arvokasta tai kestävää. Suuren yleisön kannalta on valitettavaa, että magia ja okkultismi yhdistetään juuri Crowleyyn."


title: Mouth & MacNeal

text: Mouth & MacNeal oli vuosina 1971–1974 toiminut alankomaalainen pop-duo. Sen jäsenet olivat Big Mouth (oik. Willem Duyn) ja Maggie MacNeal (oik. Sjoukje van’t Spijker). Duon kuuluisin kappale oli Euroopassa ja Yhdysvalloissa vuonna 1972 menestystä saavuttanut ”How Do You Do?”. Lisäksi vuonna 1974 Mouth & MacNeal edusti Alankomaita vuoden 1974 Eurovision laulukilpailussa sijoittuen kolmanneksi kappaleella ”I See a Star”, joka singlenä ilmestyessään ylsi Britannian top 10:een. Kotimaassaan duo saavutti kaikkiaan yhdeksäntoista top 20 -hittiä.


title: Mouth & MacNeal

text: Duo hajosi vuonna 1974, kun Big Mouth ryhtyi työskentelemään vaimonsa, Ingrid Kupin, kanssa. Tuloksena oli uusi duo, Big Mouth & Little Eve. Maggie MacNeal puolestaan saavutti jonkinasteista menestystä sooloartistina, kunnes siirtyi televisiotyöhön.


title: Mouth & MacNeal

text: Willem Duyn menehtyi sydänkohtaukseen 67-vuotiaana joulukuussa 2004.


title: Maggie MacNeal

text: Maggie MacNeal (oik. Sjoukje van’t Spijker, s. 5. toukokuuta 1950 Tilburg, Alankomaat) on alankomaalainen laulaja. Hän edusti kotimaataan vuoden 1980 Eurovision laulukilpailussa kappaleella ”Amsterdam”, joka sijoittui viidenneksi. Sitä ennen hän oli ollut jäsen Mouth & MacNeal -nimisessä duossa, joka osallistui Euroviisuihin vuonna 1974. Sen esittämä kappale ”I See a Star” ylsi kolmanneksi. Mouth & MacNeal saavutti joitakin hittejä erityisesti Euroopassa, kuten ”How Do You Do?” ja ”Hello-A”, kunnes hajosi 1974.


title: Maggie MacNeal

text: Soolourallaan MacNeal saavutti kaikkiaan kuusi top 50 -hittiä Alankomaissa.


title: Wiking Forsström

text: Wiking Kaj Forsström (17. huhtikuuta 1931 Porvoo – 15. huhtikuuta 2014 Helsinki) oli suomalainen taidemaalari joka kuului Brondan vintin taiteilijaryhmään. Hänen vanhempansa olivat insinööri Karl Harald Forsström (1892–1957) ja Elna Alina Sihvola (1901–1994).


title: Wiking Forsström

text: Forsström teki taiteilijan debyyttinsä Helsingissä vuonna 1957. Hän teki aluksi myös abstraktia taidetta ja veistoksia. Myöhemmät työnsä joihin kuului muun muassa merimaisemia ja alastontutkielmia Forrström maalasi pääasiassa Kemiön saarella. Forsström osallistui Nuorten näyttelyihin 1957, 1960 ja 1961, Suomen Taiteilijain näyttelyihin 1962, 1966 ja 1970 sekä Suomen taideakatemian kolmivuotisnäyttelyyn 1971. Hän osallistui 1950-, 1960- ja 1980-luvuilla myös useisiin kansainvälisiin näyttelyihin Pohjoismaissa, Englannissa, Länsi- ja Itä-Saksassa, Ranskassa ja Yhdysvalloissa. Forsstöm toimi myös öljymaalauksen opettajana Svenska arbetarinstitutetissa vuodesta 1983 alkaen. Hän sai valtion taiteilijaeläkkeen vuonna 1991.


title: Wiking Forsström

text: Wiking Forsström esiintyi pääosassa Eino Ruutsalon vuonna 1965 ohjaamassa kokeellisessa lyhytelokuvassa Romutaiteilija. Hän esiintyi myös Ruutsalon vuonna 1958 ohjaamassa taidedokumenttielokuvassa Ullakko elää joka kertoi Brondan vintin taiteilijoista sekä Ruutsalon vuonna 1963 ohjaamassa matkailudokumentissa Sinisilmäinen Helsinki joka kertoi laivaretkestä Helsingin saaristoon.


title: Naurusarvinokka

text: Naurusarvinokka ("Rhinoplax vigil") on sarvinokkien heimon "Rhinoplax"-sukuun kuuluva hyvin isokokoinen lintu ja suvun ainoa lintu, jonka elinaluetta ovat Brunei, Indonesia, Malesia, Myanmar ja Thaimaa.


title: Naurusarvinokka

text: Naurusarvinokan uhkana on salametsästys sillä sen nokasta maksetaan enemmän kuin norsunluusta. Metsästyksen aiheuttaman uhan vuoksi laji on luokiteltu äärimmäisen uhanalaiseksi.


title: Axel Juselius

text: Axel Werner Juselius (13. lokakuuta 1868 Helsinki – 23. kesäkuuta 1935 Helsinki) oli suomalainen diplomi-insinööri, professori ja kansanedustaja 1909–1910.


title: Axel Juselius

text: Axel Juseliuksen vanhemmat olivat hovineuvos Viktor Emil Juselius ja Wilhelmina Almqvist. Hän valmistui filosofian kandidaatiksi, filosofian maisteriksi ja diplomi-insinööriksi 1890. Juselius työskenteli tie- ja vesirakennushallituksessa 1890–1908, Teknillisen korkeakoulun vesirakennuksen ja pohjarakennuksen professorina 1908–1935 ja korkeakoulun vararehtorina 1916–1919. Vuonna 1908 hän perusti oman yrityksen, Oy Axel Juseliuksen vesirakennuksen. Juselius oli myös Suomen teknillisen yhdistyksen puheenjohtaja ja sihteeri.


title: Axel Juselius

text: Axel Juselius valittiin eduskuntaan ruotsalaisen kansanpuolueen edustajaksi Uudenmaan läänin vaalipiiristä vuoden 1909 vaaleissa. Hän toimi eduskunnan rautatievaliokunnan puheenjohtajana.


title: Axel Juselius

text: Virossa oleva suurin Linnamäen voimalaitos mainitaan hänen suunnittelemaksi.


title: 400 metrin aitajuoksu olympialaisissa

text: 400 metrin aitajuoksu on kuulunut olympialaisten lajivalikoimaan vuoden 1900 olympialaisista lähtien. Naisten 400 metrin aitajuoksu tuli mukaan vuonna 1984. Menestynein maa olympialaisten 400 m aitajuoksussa on ollut Yhdysvallat.


title: Jalmari Peltonen

text: Kustaa Jalmari Peltonen (17. elokuuta 1893 Pyhäjärvi Ul – 16. heinäkuuta 1969 Helsinki) oli suomalainen arkkitehti.


title: Jalmari Peltonen

text: Maanviljeljäperheeseen syntynyt Peltonen opiskeli 1915–1922 arkkitehdiksi Teknillisessä korkeakoulussa ja teki opiskeluaikanaan stipendimatkan Italiaan. Peltonen toimi aluksi suunnittelijana Jussi Paatelan arkkitehtitoimistossa mutta ryhtyi sitten itsenäiseksi arkkitehdiksi vuodesta 1925 alkaen. Peltonen toimi vuodesta 1930 alkaen Maataloushallituksessa arkkitehtina ja myöhemmin yliarkkitehtinä.


title: Jalmari Peltonen

text: Peltonen suunnitteli 1920-luvulla ja 1930-luvulla runsaasti liike- ja asuinrakennuksia Helsinkiin. Peltosen suunnittelemia rakennuksia on erityisesti Töölön kaupunginosassa. Näissä art deco-tyylisissä rakennuksissa Peltonen yhdisti klassistisia koristeaiheita ns. töölöläisfunkkikseen ja talojen porrashuoneiden sisustukseen kiinnitettiin erityistä huomiota.


title: Aleksanteri Mero

text: Aleksander (Aleksanteri) Mero (27. toukokuuta 1884 Muolaa – 24. toukokuuta 1939 Viipuri) oli suomalainen maanviljelijä ja kansanedustaja 1920–1922.


title: Aleksanteri Mero

text: Meron vanhemmat olivat talollinen Antti Mero ja Hetti Hyytiäinen. Hän työskenteli maanviljelijänä Muolaassa, Muolaan kunnan lastenvalvojana, raittiuspoliisina ja Perkjärven–Perojoen perkaushankkeen toimitsijamiehenä.


title: Aleksanteri Mero

text: Mero nousi eduskuntaan varasijalta maalaisliiton edustajaksi Viipurin läänin itäisestä vaalipiiristä 26. lokakuuta 1920 Lauri Kristian Relanderin siirryttyä Viipurin läänin maaherraksi. Hän toimi myös Muolaan kunnanvaltuuston puheenjohtajana, kunnallislautakunnan jäsenenä ja presidentin valitsijamiehenä vuoden 1925 vaalissa.


title: Sonja Roman

text: Sonja Roman (s. 11. maaliskuuta 1979 Hodoš) on slovenialainen keskimatkojen juoksija.


title: Sonja Roman

text: Roman karsiutui 1 500 metrin alkuerissä sisäratojen MM-kilpailuissa 2003, 2004 ja 2006. Hän sijoittui samalla matkalla seitsemänneksi EM-hallikilpailuissa 2007. Hän karsiutui 1 500 metrin välierissä Osakan MM-kilpailuissa 2007, keskeytti loppukilpailun sisäratojen MM-kilpailuissa 2008 ja karsiutui alkuerissä Pekingin olympialaisissa


title: Sonja Roman

text: Roman sijoittui Torinon sisäratojen EM-kilpailuissa 2009 1 500 metrillä alun perin kolmanneksi ajalla 4.11,42, mutta nousi hopealle kilpailun voittaneen Anna Alminovan jäätyä kiinni dopingista. Hän karsiutui saman matkan välierissä Berliinin MM-kilpailuissa 2009 ja oli kahdeksas .


title: Sonja Roman

text: Roman karsiutui 1 500 metrin välierissä Helsingin EM-kilpailuissa 2012, alkuerissä Lontoon olympialaisissa, välierissä Moskovan MM-kilpailuissa 2013 ja alkuerissä Zürichin EM-kilpailuissa 2014. Hän sijoittui 1 500 metrillä kymmenenneksi Prahan EM-hallikilpailuissa 2015.


title: Felix Gustavsson

text: Felix Gustavsson (s. 22. elokuuta 1994 Haaparanta, Ruotsi) on ruotsalainen jalkapalloilija, joka edustaa Ykkösessä pelaavaa JJK Jyväskylää. Hän on pelipaikaltaan puolustaja.


title: Felix Gustavsson

text: Gustavssonin kasvattajaseura on Haparanda FF, jossa hän pelasi vuoteen 2012 asti. Keväällä 2013 Gustavsson siirtyi Kakkosessa pelanneeseen PS Kemi Kingsiin. Keväällä 2016 Kolmen PS Kemi-kauden jälkeen Gustavsson siirtyi Kokkolaan Ykkösessä pelanneen KPV:n riveihin. Yhden KPV-kauden jälkeen syksyllä 2016 Gustavsson siirtyi Veikkausliigaan nousseen JJK Jyväskylän riveihin. Gustavsson avasi Veikkausliiga-uransa 8. huhtikuuta 2017 Maarianhaminassa ottelussa IFK Maarianhamina-JJK.


title: Juhani Pennanen

text: Juhani Pennanen (s. 19. helmikuuta 1993, Oulunsalo) on suomalainen jalkapalloilija, joka pelaa maalivahtina Ykkösen AC Oulussa. Pennanen on pelannut Veikkausliigassa PS Kemin riveissä yhteensä 22 ottelua.


title: Juhani Pennanen

text: Pennasen pelaajaura aikuisten tasolla alkoi kaudella 2011, kun hän nousi Ykkösessä pelanneen AC Oulun kokoonpanoon. Pennanen pelasi kaudella 2011 AC Oulun kakkosmaalivahtina yhdessä Ykkösen ottelussa. Kauden 2012 Pennanen pelasi lainalla Kakkosen HauPa:ssa. Kaudella 2013 Pennanen kuului AC Oulun maalivahtikolmikkoon, mutta otteluita kertyi vain lainalla Kolmosessa OLS:n riveissä.


title: Juhani Pennanen

text: Pennanen siirtyi kaudeksi 2014 Kakkosessa pelanneen PS Kemin riveihin. Pennanen pelasi kaudella 2014 PS Kemin ykkösmaalivahtina 17 Kakkosen ottelua. PS Kemi voitti Kakkosen Pohjoislohkon ja nousi Ykköseen. Kaudella 2015 Pennanen jakoi torjuntavastuun Daniel Kollarin kanssa ja Ykkösen otteluita kertyi 11. PS Kemi voitti Ykkösen kaudella 2015 ja nousi Veikkausliigaan. Pennanen debytoi Veikkausliigassa 25. huhtikuuta 2016 ottelussa HIFK–PS Kemi. Pennanen pelasi kaudella 2016 PS Kemin ykkösmaalivahtina yhteensä 22 liigaottelua. PS Kemi oli kauden päätteeksi liigassa yhdeksäs. Pennanen pelasi kausina 2014–2016 yhteensä 50 sarjaottelua PS Kemin riveissä.


title: Juhani Pennanen

text: Pennanen siirtyi kaudeksi 2017 Ykkösessä pelanneen OPS:n riveihin. Hän pelasi kaudella 2017 yhteensä 22 Ykkösen ottelua. OPS oli Ykkösessä kahdeksas, mutta seura menetti sarjapaikkansa kun se ei saanut Ykkösen lisenssiä kaudelle 2018. Pennanen siirtyi kaudeksi 2018 Ykkösen AC Ouluun.


title: Juhani Pennanen

text: Juhani Pennanen debytoi ikäluokkansa (1993) maajoukkueessa 17-vuotiaana 3. tammikuuta 2011 Pietarissa pelatussa ottelussa Venäjä–Suomi. Hän pelasi oman ikäluokkansa maajoukkueessa kahdeksan ottelua.


title: Jussi Nättinen

text: Jussi Nättinen (s. 15. heinäkuuta 1987 Jyväskylä) on suomalainen jääkiekkoilija, joka edustaa Mestis-joukkue Kokkolan Hermestä. Hän toimii joukkueen kapteenina. Nättinen on pelipaikaltaan keskushyökkääjä. Hän on pelannut urallaan myös Kazakstanissa, Ranskassa ja Saksassa. Nättisen aiemman seuran, SM-liigajoukkue JYPin urheilutoimenjohtaja Jukka Holtarin mukaan hän on älykästä ja taitavaa kiekon kanssa, jonka lisäksi Nättisen erikoisuutena ovat olleet tehdyt alivoimamaalit. Holtarin mukaan hän muistuttaa pelityyliltään Antti Virtasta. Nättinen laukoo oikealta.


title: Jussi Nättinen

text: Nättinen on JYPin oma kasvatti. Hän oli kaudella 2002–2003 seuran C-nuorten paras pistemies ja maalintekijä tehoilla 11+6=17. Kevään 2003 pudotuspeleissä Nättinen oli JYPin paras maalintekijä kolmella osumallaan. Kaudella 2004–2005 hän voitti seuran B-nuorten sisäisen piste-, maali- ja syöttöpörssin tehoilla 13+15=28. Kauden 2005–2006 päätteeksi Nättinen voitti A-nuorten Suomenmestaruuden. Kaudella 2006–2007 hän voitti sarjan karsintasarjan maalipörssin kahdeksalla osumallaan. Kauden 2007–2008 päätteeksi Nättinen voitti A-nuorten SM-pronssia.


title: Jussi Nättinen

text: Kaudeksi 2008–2009 Nättinen siirtyi try-outin kautta Mestikseen nousseen D-Kiekon tilalle perustettuun D Teamiin. Hänen tulokaskautensa toi siellä 44 runkosarja- ja kolmessa playoff-ottelussa tehot 8+4=12. Nättinen oli runkosarjassa joukkueen kolmanneksi paras maalintekijä Tuomo Laukkasen kanssa. Kaudeksi 2009–2010 hän siirtyi vuoden mittaisella sopimuksella Kajaanin Hokkiin ja kaudeksi 2010–2011 saman mittaisella sopimuksella Mestiksen nousijajoukkue Kiekko-Laseriin. Nättinen voitti Mestiksen alivoimamaalipörssin neljällä osumallaan.


title: Jussi Nättinen

text: Kiekko-Laserin ajauduttua konkurssiin kesken kauden 2011–2012, joulukuussa 2011 Nättinen siirtyi sieltä saman tien KooKoon riveihin. Hän voitti kauden päätteeksi Mestis-pronssia. Kausi 2012–2013 päättyi siellä Mestis-hopeaan ja kausi 2013–2014 Mestiksen-mestaruuteen. Nättinen teki kaudeksi 2014–2015 sopimuksen Mestiksen nousijajoukkue KeuPa HT:n kanssa. Hänen sopimuksessaan oli optio ulkomaille siirtymisestä, jonka Nättinen käytti jo harjoituskaudella siirryttyään Kazakstanin mestaruussarjan Beibarys Atıraw'n joukkueeseen. Hän joutui jättämään joukkueen kuitenkin vain yhdeksän runkosarjaottelun jälkeen. Nättinen siirtyi lokakuussa 2014 loppukaudeksi Ranskan toiseksi korkeimmalle sarjatasolle FFHG Division 1:hen Reims Champagne hockeyn paitaan. Hän jakoi joukkueen sisäisen tehotilaston voiton Henri Joki-Erkkilän kanssa lukemalla +14. Hän oli pudotuspeleissä tehoilla 4+2=6 Reimsin paras maalintekijä neljällä osumallaan ja jakoi joukkueen sisäisen pistepörssin voiton Jussi Laineen kanssa.


title: Jussi Nättinen

text: Kaudeksi 2015–2016 Nättinen palasi Mestikseen ja siirtyi nousijajoukkue Kokkolan Hermeksen riveihin. Hänet nimettiin joukkueen kapteeniksi. Nättinen oli kevään 2016 pudotuspeleissä kolmella osumallaan Hermeksen paras maalintekijä Niklas Appelgrenin ja Robert Rooban kanssa. Kaudella 2016–2017 hän oli runkosarjassa joukkueen kolmanneksi paras maalintekijä ja neljänneksi paras pistemies tehoilla 16+23=39.


title: Jussi Nättinen

text: Nättinen siirtyi kaudeksi 2017–2018 vuoden mittaisella sopimuksella edellisenä keväänä Saksan kolmanneksi korkeimmalle sarjatasolle Oberligaan pudonneen Starbulls Rosenheimin joukkueeseen. Tammikuussa 2018 hänen sopimuksensa kuitenkin purettiin, kun joukkue teki ulkomaalaiskiintiössään tilaa noin viikon sisään ennen tätä Starbullsiin hankituille Chase Witalalle ja Vítězslav Bílekille.


title: Jussi Nättinen

text: Helmikuussa Nättinen siirtyi ottelukohtaisella, alustavasti muutaman päivän mittaisella sopimuksella kasvattajaseuransa JYPin SM-liigajoukkueeseen. Joukkueessa pelaa myös hänen pikkuveljensä Joonas. Nättinen teki näin ollen liigadebyyttinsä 30-vuotiaana 2. helmikuuta 2018 vieraissa Helsingin IFK:ta vastaan. Hänet merkittiin JYPin kakkosketjun keskushyökkääjäksi laidoilleen Robert Rooba ja toinen liigadebytantti Riku Sihvonen. JYP lähti otteluun poikkeuksellisella kokoonpanolla, sillä joukkue pelasi viiden päivän sisään neljä ottelua ja halusi antaa levon valtaosalle runkopelaajistaan myös neljä päivää myöhemmin pelattavaa CHL:n finaalia ajatellen. JYPin kokoonpanossa esiintyi kaikkiaan peräti seitsemän liigadebytanttia sekä useita pääasiassa Mestiksen puolella pelanneita sopimus- ja lainapelaajia. Nättinen sai ottelussa jääaikaa 17.26 minuuttia. Viisi päivää myöhemmin hän teki JYPin kanssa loppukauden kattavan jatkosopimuksen. Nättinen pelasi joukkueessa seitsemän runkosarjaottelua ilman tehopisteitä, mutta hän ei mahtunut pudotuspeleissä JYPin kokoonpanoon. Nättinen pelasi myös kaksi ottelua lainalla Mestis-joukkue KeuPa HT:ssä.


title: Jussi Nättinen

text: Kaudeksi 2018–2019 Nättinen palasi Hermekseen. Hänet nimettiin joukkueen kapteeniksi. Nättinen valittiin Mestiksen marraskuun 2018 kuukauden kentälliseen.


title: Jussi Nättinen

text: Nättisen pikkuveljet Joonas ja Julius sekä serkku Topi ovat myös jääkiekkoilijoita.


title: Jussi Nättinen

text: Jussi Nättinen harrasti 15-vuotiaaksi asti myös jalkapalloa.


title: Lauri Reitz

text: Lauri Kullervo Andervaldt Reitz (7. maaliskuuta 1893 Valkeala – 8. syyskuuta 1959) oli suomalainen rakennusmestari, rakennuttajagrynderi sekä taide- ja antiikkiesineiden keräilijä.


title: Lauri Reitz

text:
Reitzin suku oli alun perin kotoisin Ruotsista josta hänen esi-isänsä oli muuttanut 1770-luvulla Suomeen lasinpuhaltajaksi Grönvikin lasitehtaaseen. Reitzin kaksikielisen perheen isä Ernst
Andervaldt Reitz oli rautatienkirjuri ja äiti Emma Paulina Malm ompelija. Reitz kävi kansakoulun Kuopiossa ja perheen muutettua Helsinkiin hän kävi viisi luokkaa Helsingin normaalilyseossa. Reitz valmistui sitten vuonna 1914 rakennusmestariksi Helsingin teollisuuskoulusta. Hän oli Helsingin kaupungin rakennuskonttorin rakennusmestarina 1914–1917 ja Kulosaaren huvilayhdyskunnan rakennusmestairna 1917–1921.


title: Lauri Reitz

text: Reitz ryhtyi rakennusurakoitsijaksi vuonna 1921 ja hän perusti Rakennustoimisto Lauri Reitz Oy:n vuonna 1928. Reitzin rakennustoimisto rakennutti vuosina 1927–1952 parikymmentä asuinkerrostaloa sekä lisäksi elokuvateattereita, kahviloita ja huviloita pääkaupunkiseudulle. Reitz rakennutti kerrostaloja erityisesti Töölön kaupunginosaan ja näiden töölöläisfunkkista edustaneiden talojen suunnittelijana toimi useimmiten arkkitehti Jalmari Peltonen. Reitz ei itse omistanut tontteja eikä urakoivia yrityksiä vaan toimi rakennuttajakonsulttina eri osapuolten välillä. Reitz kuului Helsingin Rakennusmestariyhdistyksen, Rakennusmestarien Säätiön, Työnantajarakennusmestariyhdistyksen ja Suomen Rakennusteollisuusliiton johtokuntiin.


title: Lauri Reitz

text: Rakennuttajana ja grynderinä 1930-luvulla menestynyt Reitz aloitti myös taide- ja antiikkiesineiden keräämisen. Hän keräsi maalauksia, antiikkihopeaa, posliiniesineitä, vanhoja aseita, soittimia, kelloja, kirjoja ja antiikkihuonekaluja. Reitz harjoitti myös maanviljelyä, hänellä oli aluksi Solvikin tila Porkkalassa ja sitten Tasbyn tila Sipoossa.


title: Lauri Reitz

text: Reitz rakennutti vuonna 1938 Eteläinen Hesperiankatu 22:teen Jalmari Peltosen suunnitteleman funkisasuinkerrostalon jonka hän sitten itse omisti. Reitz asui perheineen talossa vuodesta 1941 alkaen ja hänen taidekokoelmansa sijoitettiin myös taloon. Talossa avattiin elokuvateatteri Kino Ritz, joka sai nimensä Reitzin mukaan ja talon pohjakerroksessa sijaitsi myös taiteilijaravintola Elite.


title: Lauri Reitz

text: Lauri Reitz oli naimisissa vuodesta 1922 Maria Lindholmin (1891–1971) kanssa. Heidän poikansa oli Lasse Reitz (1924–1966). Lauri Reitzin leski Maria Reitz perusti vuonna 1971 testamentillaan Lauri ja Lasse Reitzin säätiön, joka ylläpitää vuonna 1972 avattua taidemuseota Reitzin perheen entisessä kodissa Apollonkadulla sekä kartuttaa Reitzin kokoelmia säätiön tuotoilla. Museo on avoinna ilman pääsymaksua.


title: Brigita Langerholc

text: Brigita Langerholc (s. 23. heinäkuuta 1976 Kranj) on slovenialainen keskimatkojen juoksija.


title: Brigita Langerholc

text: Langerholc sijoittui Sydneyn olympialaisissa 2000 neljänneksi 800 metrin juoksussa ajalla 1.58,51, ja kuului alkuerissä karsiutuneeseen Slovenian 4 × 400 metrin viestijoukkueeseen. Pekingin olympialaisissa 2008 hän karsiutui 800 metrin välierissä.


title: Brigita Langerholc

text: Langerholc sijoittui 800 metrillä MM-kilpailuissa viidenneksi Osakassa 2007 ajalla 1.58,52. Hän karsiutui saman matkan MM-välierissä Sevillassa 1999 ja Pariisissa 2003 sekä alkuerissä Edmontonissa 2001 ja Helsingissä 2005. Sisäratojen MM-kilpailuissa hän karsiutui 800 metrin välierissä Birminghamissa 2003.


title: Brigita Langerholc

text: Hän sijoittui 800 metrillä viidenneksi Göteborgin EM-kilpailuissa 2006 ja kuudenneksi Birminghamin EM-hallikilpailuissa 2007.


title: Brigita Langerholc

text: Langerholc saavutti universiadeissa 800 metrillä kultaa 2001 ja hopeaa 1999. Välimeren kilpailuissa hän sai samalla matkalla hopeaa 2001. Hän oli viides 800 metrillä.


title: Albin Asikainen

text: Albinus (Albin) Asikainen (24. maaliskuuta 1873 Mikkelin maalaiskunta – 15. marraskuuta 1948 Mikkeli) oli suomalainen maanviljelijä, kansanedustaja ja kunnallisneuvos.


title: Albin Asikainen

text: Albin Asikaisen vanhemmat olivat maanviljelijä Jaakko Asikainen ja Hedda Otranen. Hän työskenteli maanviljelijänä Mikkelin maalaiskunnassa ja Mikkelin maalaiskunnan rahastonhoitajana 1925–1926. Asikainen hoiti myös perunkirjoitus-, pesänselvitys-, lainhuudatus- ja kiinnitysasioita.


title: Albin Asikainen

text: Asikainen toimi maalaisliiton kansanedustajana Mikkelin läänin vaalipiiristä 1929–1948. Presidentin valitsijamiehenä hän oli kolmesti. Asikainen oli myös Mikkelin maalaiskunnan kunnanvaltuuston ja kunnallislautakunnan puheenjohtaja. Hänelle myönnettiin kunnallisneuvoksen arvonimi 1943.


title: Sven Kuhlefelt

text: Sven Kuhlefelt (24. marraskuuta 1892 Helsinki – 18. lokakuuta 1980) oli suomalainen arkkitehti.


title: Sven Kuhlefelt

text: Kuhlefeltin vanhemmat olivat aluelääkäri Elis Kuhlefelt (1865–1935) ja Katarina Estlander (1867–1935). Juristi ja tuomari Åke Kuhlefelt (1908-1991) oli hänen veljensä. Kuhlefelt opiskeli vuodesta 1910 alkaen Teknillisessä korkeakoulussa. valmistuen diplomiarkkitehdiksi 1915. Hän osti 1800-luvun lopulla rakennetun kalastajamökin Vuosaaren Kallahdenniemeltä kesäasunnokseen ja laajensi sitä 1920-luvulla. Talo tunnetaan nykyisin nimellä "Villa Kuhlefelt".


title: Fluoroformi

text: Fluoroformi eli trifluorimetaani eli HFC-23 (CHF) on fluorihiilivetyihin kuuluva orgaaninen yhdiste. Yhdistettä voidaan käyttää kylmäaineena ja ylikriittisenä liuottimena orgaanisen kemian reaktioissa. Fluoroformi on yksi voimakkaimmista tunnetuista kasvihuonekaasuista.


title: Fluoroformi

text: Fluoroformi on huoneenlämpötilassa väritöntä ja hajutonta kaasua tai nesteytettynä väritöntä nestettä. Yhdiste liukenee vähäisessä määrin veteen ja paremmin orgaanisiin liuottimiin. Ihmisille yhdiste ei ole myrkyllistä, mutta voi hengitettynä aiheuttaa uneliaisuutta. Fluorofromi on hyvin voimakas kasvihuonekaasu ja sen GFP-arvo (Global warming potential) on lähteestä riippuen 11 700–14 800 eli se on sadan vuoden aikana näin monta kertaa potentimpi kasvihuonekaasu kuin hiilidioksidi. Yhdiste säilyy ilmakehässä hajoamattomana noin 260 vuoden ajan. Vuonna 2000 fluoroformin päästöt ilmakehään olivat 7 000 tonnia.


title: Fluoroformi

text: Fluoroformia muodostuu sivutuotteena valmistettaessa klooridifluorimetaania. Yhdistettä voidaan myös valmistaa kloroformista ja vetyfluoridista.


title: Fluoroformi

text: Fluoroformia voidaan käyttää viilennysaineena muun muassa kylmälaitteissa ja infrapunadetektoreissa. Sillä on osittain korvattu klooridifluorimetaanin käyttö. Ylikriittistä fluoroformia voidaan käyttää liuottimena orgaanisen kemian synteeseissä, mutta ylikriittisen yhdisteen hieman happaman protonin vuoksi se ei sovellu käytettäväksi, mikäli reaktiossa käytetään reagenssina tai katalyyttinä hyvin vahvoja emäksiä. Sitä on käytetty niin entsyymien katalysoimien reaktioiden liuottimena kuin liuottimena valmistettaessa syklopropaanijohdannaisia diatsokarbonyyliyhdisteistä ja alkeeneista. Fluoroformia voidaan käyttää orgaanisissa synteeseissä trifluorimetyyliryhmän lähteenä trifluorimetyylitrimetyylisilaanin sijasta. Reaktio vaatii voimakkaan emäksen katalyytiksi. Yhdistettä voidaan käyttää myös trifluorimetyylitrimetyylisilaanin valmistukseen.


title: Ari Tenhula

text: Ari Tenhula (s. 22. maaliskuuta 1964, Oulu) on suomalainen koreografi. Hänen työnsä on painottunut nykytanssiin, mutta hän on toiminut koreografina myös oopperassa, näytelmissä ja musiikkiteatterissa.


title: Ari Tenhula

text: Ari Tenhula valmistui tanssitaiteen maisteriksi Teatterikorkeakoulusta vuonna 1998. Hän on suorittanut tanssiopintoja myös Ranskassa, Yhdysvalloissa, Intiassa, Indonesiassa ja Japanissa. Vuonna 1998 Tenhulalle myönnettiin valtion 5-vuotinen taiteilija-apuraha vuonna 1998, jonka hän keskeytti otettuaan vastaan Helsingin kaupunginteatterin tanssiryhmän (Helsinki Dance Company) taiteellisen johtajan tehtävän. Tässä tehtävässä hän toimi vuosina 2000–2002. Vuonna 2003 Ari Tenhulalle myönnettiin tanssitaiteen Suomi-palkinto.


title: Ari Tenhula

text: Ari Tenhula on ollut Liikkeellä marraskuussa -festivaalin taiteellisen toimikunnan jäsenenä 1996–2005 ja festivaalin taiteellisena johtajana vuodesta 2006 lähtien. Vuonna 2010 hänen työparikseen festivaalin taiteelliseen johtoon tuli Mikael Aaltonen. Tenhula toimi lukuvuoden 2007–2008 Teatterikorkeakoulun tanssitaiteen, opetusalana erityisesti nykytanssin tanssijantyö, avoimen professorin viran hoitajana. Vuonna 2008 hänet nimitettiin tanssitaiteen professorin virkaan.


title: Ari Tenhula

text: Ari Tenhula toimii Teatterikorkeakoulun opetuksesta vastaavana varadekaanina kaudella 1.4.2014–31.12.2015.


title: Liikkeellä marraskuussa -festivaali

text: Liikkeellä marraskuussa -festivaali on vuonna 1986 perustettu nykytanssifestivaali. Festivaali tuo vuosittain Suomeen ajankohtaisia tekijöitä ja ilmiöitä sekä herättää keskustelua nykytaiteen ja esittävän taiteen kentällä kantaa ottavalla ohjelmistollaan. Festivaali järjestetään joka syksy eri esitystaloissa Helsingissä ja Espoossa. Tapahtumapaikkoja ovat mm. Kulttuurikeskus Stoa, Kiasma-teatteri, Espoon kulttuurikeskus, Mediakeskus Lume ja Zodiak – Uuden tanssin keskus.


title: Liikkeellä marraskuussa -festivaali

text: "Liikkeellä marraskuussa" -festivaalin tarkoituksena on lisätä tanssitaiteen tunnettuutta, monipuolistaa esittävän taiteen tarjontaa tarjoamalla yleisölle alan huippuosaamista edustavia esityksiä, vaikuttaa taidekeskusteluun sekä vahvistaa tanssitaiteen merkitystä yhteiskunnassamme.


title: Liikkeellä marraskuussa -festivaali

text: "Liikkeellä marraskuussa" -festivaalilla on ollut tärkeä tehtävä pääkaupunkiseudun tanssin esitystoiminnan katalysaattorina. Syntyvaiheessaan 1980-luvun puolivälissä se loi tuolloin lähes olemattomissa tuotannollisissa olosuhteissa toimiville kotimaisille esityksille katselmuksen. Festivaali aloitti aikana, jolloin kansainvälisiä nykytanssiesityksiä nähtiin pääkaupunkiseudulla erittäin harvoin. Kansainvälisen ohjelmiston osuus festivaaliohjelmassa kasvoi vuosi vuodelta ja festivaalista muodostui tärkeä ikkuna maailmalle, missä nykytanssi oli vakiintunut ja arvostettu taidemuoto. Kotimaisen tanssitaiteen hakiessa toiminnalleen arvostusta ja vakaampia oloja festivaali näytti osaltaan, että tanssitaide on kiinnostava, ajankohtainen ja idearikas taidemuoto, johon on syytä panostaa ja jota kannattaa seurata.


title: Liikkeellä marraskuussa -festivaali

text: Liikkeellä marraskuussa on vakiintunut nyt neljännesvuosisadan aikana Helsingin ja pääkaupunkiseudun tärkeimmäksi nykytanssitapahtumaksi, joka yhä uudelleen haastaa meitä näkemään kehollisuutemme taiteellisen potentiaalin. Liikkeellä marraskuussa julkaisi 25-vuotishistoriikin vuonna 2011. Historiikin kautta piirtyi kuva edelläkävijästä: festivaali on vuosien saatossa tuonut Suomeen liudan keskeistekijöitä eurooppalaiselta nykytanssikentällä. Sen kansainväliset otokset eivät ole olleet muiden festivaalien kopioita, vaan ajassa ja läpimurrossa olevia ryhmiä ja teoksia, jotka ovat tarttuneet suomalaiskatsojien mieliin ja vieneet kotimaista taidekeskustelua harppauksin eteenpäin. Festivaali on ollut monessa suhteessa uuden suunnan näyttäjä suomalaisen ja kansainvälisen tanssin suhteen. Se on avannut ja laajentanut sekä tanssikäsitystä että tanssin yleisöpohjaa.


title: Liikkeellä marraskuussa -festivaali

text: "Liikkeellä marraskuussa" -festivaalin taustaorganisaatio on Tanssiareena ry. Festivaalin taiteellisina johtajina toimivat Ari Tenhula ja Mikael Aaltonen. Isabel González toimii festivaalin vastaavana tuottajana.


title: Liikkeellä marraskuussa -festivaali

text: Vuosille 2015–2016 ja 2017–2018 "Liikkeellä marraskuussa" -festivaalille on myönnetty eurooppalainen EFFE Europe for Festivals, Festivals for Europe -sertifikaatti. Tunnustus myönnetään festivaaleille, joiden katsotaan olevan taiteellisesti korkeatasoisia ja joilla on vaikutusta niin paikallisella, kansallisella kuin kansainväliselläkin tasolla. Sertifikaatit myöntää Euroopan festivaaliyhdistys EFA (European Festivals Association).


title: Massena (kylä)

text: Massena on kylä St. Lawrencen piirikunnassa, New Yorkin osavaltiossa, Yhdysvalloissa. Sen väkiluku oli 10 936 vuonna 2010. Kylä nimettiin André Massénan mukaan, joka oli yksi Napoleonin kenraaleista. Kylä sijaitsee aivan Kanadan rajan tuntumassa St. Lawrencejoen etelärannalla.


title: Massena (kylä)

text: Massena on Massenan kaupungin keskusta, mutta osa kylästä sijaitsee Louisvillen kaupungin puolella.


title: Landon Ferraro

text: Landon Ferraro (s. 8. elokuuta 1991 Trail, Brittiläinen Kolumbia) on kanadalainen jääkiekkoilija. Hän edustaa marraskuusta 2015 alkaen NHL-joukkue Boston Bruinsia ja on pelipaikaltaan keskushyökkääjä. Ferraro on Detroit Red Wingsin varaus vuoden 2009 varaustilaisuudessa. Ferraro varattiin 2. kierroksella 32. pelaajana. Lokakuuhun 2015 mennessä Ferraro pelasi Red Wingsin NHL-joukkueessa 11 ottelua, joissa hän teki yhden maalin. Ferraron pituus 182 senttimetriä ja paino 81 kiloa. Hänen isänsä Ray Ferraro on menestyksekäs jääkiekkoilija.


title: Talouskuri

text:
Talouskuri, talouskuripolitiikka, austerity tai kurjistava talouspolitiikka () tarkoittaa politiikkaa, jossa erilaisilla talouspoliittisilla toimenpiteillä
pyritään vähentämään valtiontalouden budjetin alijäämää.


title: Talouskuri

text:
Talouskuripolitiikan tehokkuudesta ja hyödyllisyydestä on käyty kiivasta
keskustelua puolesta ja vastaan, eikä konsensusta ole toistaiseksi löytynyt.


title: Talouskuri

text: Brownin yliopiston poliittisen taloustieteen professori Mark Blyth määrittelee kirjassaan "Talouskuri" (2017, Vastapaino) talouskuripolitiikan tietoiseksi deflaatioksi, jonka tarkoitus on sopeuttaa taloutta ja palauttaa kilpailukykyä alentamalla palkkoja, hintoja ja julkisia menoja. Keskeisin keino tähän on valtion budjetin, velan ja alijäämän leikkaus, jonka katsotaan parantavan sijoittajien markkinaluottamusta. Blyth suhtautuu tähän oletukseen kriittisesti ja katsoo sen olevan paremminkin teoreettinen hypoteesi, kuin empiirisesti osoitettu säännönmukaisuus.


title: Talouskuri

text: Talouskurin toteutustavoista keskeisimmät ovat verojen korotukset ja menoleikkaukset julkisiin palveluihin.


title: Talouskuri

text: Organisaatioissa talouskuri merkitsee yleensä menojen, käytännössä joko toimintojen ja henkilöstön karsimista.


title: Talouskuri

text: Talouskuri-käsite on liitetty tilanteisiin, joissa vaikeuksiin joutunutta taloudellisesti avustava taho asettaa auttamisen kohteen toteuttaman kustannustensa karsimisen sen lainoittamisen tai velkajärjestelyn ehdoksi. Käytännön esimerkkinä tästä on esimerkiksi IMF:n, EKP:n ja euroryhmän vaateet Kreikan valtiota kohtaan Kreikan talouskriisin lainoittamisen yhteydessä.


title: Talouskuri

text: Esimerkiksi julkisen tutkimusrahoituksen laskusta johtuneen henkilökunnan vähennyksen on todettu johtaneen ongelmiin kansallisen innovaatiojärjestelmän suorituskyvyssä.


title: Talouskuri

text: Talouskuria kritisoitaessa voidaan tuoda esille sen aiheuttamia ongelmia, kuten jonkin väestöryhmän tai -ryhmien aseman heikkenemistä sekä vaikutuksia elintasoon ja elämänlaatuun.


title: Talouskuri

text: Talouskurin käsite on liitetty tutkimusuutisoinnissa mm. itsemurhien määrän lisääntymiseen.


title: Talouskuri

text: Tutkijat House, Proebing & Tesar (2017, sivu 3) ovat tehneet laajan empiirisen analyysin austerity-politiikan vaikutuksista finanssikriisin jälkeen. Estimointi on tehty DSGE-mallilla euroalueen valtioiden sarjasta 2010-2014. Tutkimuksen analyysituloksista nähdään, että aggrekaattituotanto EU10-maissa (Belgia, Saksa, Viro, Ranska, Luxemburg, Alankomaat, Itävalta, Slovenia, Slovakia ja Suomi) olisi noin kolmen prosentin laskun sijaan kriisiä edeltävällä tasollaan ilman austerity-toimenpiteitä. Efekti on vielä korostuneempi GIPSI-maissa (Kreikka, Irlanti, Portugali, Espanja, Italia), jossa aggrekaattituontanto olisi laskenut 18 %:n sijaan vain 1 %:n. Estimointi esittää austerity-politiikan olevan myöskin tehoton julkisen velkasuhteen vähentäjä BKT:n dramaattisen kontraktioefektin vuoksi.


title: Talouskuri

text: Ainosvuo (2017) tulee aihetta käsittelevässä tutkimuksessaan seuraavaan lopputulemaan:


title: Talouskuri

text: Politiikassa vasemmistopuolueiden nähdään yleisesti kritisoivan talouskuripolitiikkaa.


title: Talouskuri

text: Talouskurin käsitettä on laajemassa merkityksessään käytetty kuvaamaan myös julkishallinnon ulkopuolisten organisaatioiden tai yksilöiden taloudenhallintaa.


title: Talouskuri

text: Talouskurin ajatus ei ole uusi. Sitä kuvaa esimerkiksi suomalainen sanonta ”"suu säkkiä myöten"”, missä ”suu” viittaa kulutukseen ja ”säkki” käytössä oleviin tuloihin.


title: Talouskuri

text: Talouskurin vastakohdaksi voidaan esittää kuriin alistetun halut, kuten ilmenee Takuusäätiön asiakkaina olevien ylivelkaantuneiden kokemuksista: ”Arjessa selviytyminen merkitsi kieltäytymistä monista haluista. – – Nyt hän oli hyväksynyt tiukan talouskurin ja oppinut asennoitumaan siihen oikein.”


title: Talouskuri

text: Talouden käsitteiden ohessa on hyvä muistaa, että julkishallinto makrotalouden toimijana, ja yksittäinen toimija kuten yhdistys, yritys tai yksilö eivät merkittävästi erilaisina talouden toimijoina ole järkevästi rinnastettavissa keskenään.


title: Spirit FM

text: Spirit FM oli Helsingissä ja Turussa kuuluva englanninkielinen paikallisradio, jonka omistaa Radio Satellite Finland Oy, joka omistaa myös venäjänkielisen Radio Sputnikin.


title: Spirit FM

text: Kanavan kohdeyleisöön kuuluvat syntyperäisten suomalaisten lisäksi maahanmuuttajat sekä maassa vierailevat turistit.


title: Spirit FM

text: Kanava aloitti toimintansa huhtikuussa 2015, kun Radio Sputnik vaihtoi nimeään. Radio Sputnik jatkoi toimintaansa vielä samana vuonna, mutta molemmat kanavat hiljenivät toukokuussa 2018. Kesäkuussa 2018 ilmoitettiin, että Radio Sputnikin ja Spirit FM:n taajuudet siirtyvät Basso Median käyttöön. Basso Media käynnistää kaksi uutta radiokanavaa, jotka eivät jatka lopettaneiden radiokanavien brändeillä.


title: Spirit FM

text: Nykyään Spirit FM:n taajuuksia käyttää Box.


title: KSIOlajidebt

text: Olajide ”JJ” Olatunji (s. 19. kesäkuuta 1993 Watford, Iso-Britannia, YouTube-käyttäjänimi Ksiolajidebt, joskus myös KSIOlajideBT) tai vain KSI, on englantilainen videopelikommentaattori, koomikko, rap-artisti ja amatöörinyrkkeilijä. Hänellä on YouTube-kanava, jolla on yli 19 miljoonaa tilaajaa. Hänen sukunimensä Olatunji tarkoittaa ”Vauraus herää uudestaan” jorubaksi.


title: KSIOlajidebt

text: Nimimerkki ”KSIOlajidebt” muodostuu entisestä peliyhteisöstä, missä hän oli mukana (KSI), hänen oikeasta nimestään (Olajide) ja British Telecomista (BT). Hänen videonsa ovat suurimmaksi osaksi "FIFA"-pelin pelaamista ja selostusta, mutta hän myös pelaa muitakin pelejä ja tekee vlogeja.


title: KSIOlajidebt

text: Ennen nykyistä kanavaansa Olajidella oli toinen YouTube-kanava (joka on vieläkin olemassa) nimeltään JideJunior. Olajide avasi nykyisen YouTube-käyttäjätilin 24. heinäkuuta 2009, FIFA-videolla. "JJ":n nettisivun mukaan toiset YouTube-käyttäjät kuten Weepeler ja Hjerpseth inspiroivat häntä aloittamaan oman YouTube-kanavansa. Hänen pääkanava keskittyy päämääräisesti FIFA videoihin. Toisella kanavallaan KSI pelaa muita pelejä kuten "Grand Theft Auto V" ja muita PC-pelejä. Olajiden perhe nähdään joskus hänen videoissaan, etenkin hänen pikkuveli Deji ja hänen isänsä.


title: KSIOlajidebt

text: Hänen toinen kanavansa (KSIOlajidebtHD) sisältää enemmän rentoja arcade-pelivideoita. Olajide myös pelaa joskus hänen veljensä Deji Olatunjin kanssa, joka tekee myös videoita kanavallaan ComedyShortsGamer.


title: KSIOlajidebt

text: Helmikuussa 2013, KSIOlajidebt esiintyi GWRomg:in "KSI VS FIFA // The Record Slam"-videossa, jossa hän rikkoi "eniten maaleja tietokonetta vastaan (110 maalia)"-ennätyksen, tekemällä 190 maalia. Sen ansiosta hänen nimensä julkaistiin vuoden 2013 "Guinness World Records Gamer's Edition-kirjassa".


title: KSIOlajidebt

text: Olajide tekee pääasiassa rap-musiikkia. KSI aloitti musiikkiuransa hänen YouTube-ystävänsä Randolphin kanssa, kun he julkaisivat rap-kappaleen englantilaisesta jalkapalloilijasta Emile Heskeystä nimeltään "Heskey Time" 2011 iTunesissa. "Heskey Timen" menestyttyä hän aloitti sarjan YouTube-kanavallaan nimeltä "Football Rap Battles", jossa JJ ja Randolph esittävät tiettyjä jalkapalloilijoita ja managereita kuten Mario Balotelli ja Sir Alex Ferguson ja räppäävät. Olajide esiintyi myös Droidekan musiikkivideossa kappaleelle ”Get Hyper” vuonna 2013. KSI julkaisi ensimmäisen sinkkunsa "Lamborghini" 23. maaliskuuta 2015, jossa oli mukana myös räppäri P Money. Marraskuussa 2015 KSI julkaisi kappaleen "Keep up" ft. JME. Kesäkuussa 2017 hän julkaisi kappaleen "CREATURE".


title: Siikonen

text: Siikonen on suomalainen sukunimi. Väestörekisterikeskuksen mukaan nimi on vuoteen 2016 mennessä ollut 142 henkilöllä.


title: Musta Haukka

text: Musta Haukka (1767 – 3. lokakuuta 1838), omakieliseltä nimeltään Ma-ka-tai-me-she-kia-kiak, oli Sauk- ja Fox-intiaanien johtaja Mustan Haukan sodassa vuonna 1832. Hän kärsi tappion Yhdysvaltoja vastaan Bad Axen taistelussa (tai verilöylyssä) Wisconsinissa. Taistelun jälkeen saukit ja foxit pakotettiin luopumaan maistaan Illinois’n ja Iowan alueella, ja winnebagot Wisconsinin alueella.


title: Musta Haukka

text: Musta Haukka ei ollut syntyperäiseltä asemaltaan päällikkö, vaan hän ansaitsi asemansa toiminnallaan taistelukentällä ja vastarintaan valmiiden sotureiden johtajana ennen sotaan ryhtymistä. Hän taisteli brittien puolella vuoden 1812 sodassa suojatakseen saukien maita valkoisten uudisasutukselta. Mustan Haukan haastatteluihin perustuva omaelämäkerta julkaistiin vuonna 1833. Teoksesta tuli hyvin suosittu, ja siitä on otettu uusia painoksia vielä 2000-luvullakin.


title: Ninite

text: Ninite (koodinimeltään Volery) on Microsoft Windows ympäristöön rakennettu palvelu, jonka avulla hallinnoidaan kolmannen osapuolen ohjelmistojen asentamista ja päivittämistä. Ninitestä on kolme erilaista versiota, ilmainen versio yksityiskäyttöön, maksullinen Pro versio yritysympäristöihin ja halvempi Updater muiden tarpeisiin.


title: Ninite

text: Ninite on saanut hyviä arvosteluja esimerkiksi "HowtoGeekin" ja "PCworldin" testeissä.


title: Ninite

text: Ninite toimii Windows XP:ssä ja sitä tuoreimmissa Windows käyttöjärjestelmissä. Aluksi käyttäjä valitsee haluamansa ohjelmat, jonka pohjalta luodaan oma asennustiedosto. Sen avulla Ninite lataa ja asentaa valittujen ohjelmien viimeisimmät versiot käyttäjän koneelle. Mukana ei asenneta normaalisti ohjelmien asennuspaketeissa mukana olevia mainosohjelmia tai selainliitännäisiä. Ninite asentaa ohjelmista joko x64– tai x86–version laitteen mukaan.


title: Sauninjärvi

text: Sauninjärvi on Pirkanmaalla Ylöjärvellä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Lavajärven valuma-alueeseen. Sauninjärvi on osa Karhejärven aluetta.


title: Sauninjärvi

text: Järvi on 1,4 kilometriä pitkä, 350 metriä leveä ja sen pinta-ala on 26 hehtaaria. Pitkän muotoisen järven noin 50 metriä leveä kapein kohta sijaitsee keskellä järveä. Näin Sauninjärveen muodostuu kaksi leveämpää vesiallasta. Järven ympäristö on karua metsämaata lukuun ottamatta pohjoisrantoja, joihin päättyy peltomaan reuna. Järveen laskee lyhyitä metsäojia ja jokunen pelto-ojakin, mutta suurin yhteisoja tuo vettä Sauninlähteeltä, Liivalamminkulmalta ja Suurlammista. Järven oma laskuoja on 550 metriä pitkä ja se laskee Karhejärven Pahaniemenselkään noin 150 metriä Unisillasta itään. Veden laskennallinen viipymä järvessä on 85 vuorokautta.


title: Sauninjärvi

text: Rantaan on rakennettu yli 20 vapaa-ajan asuntoa ja sen lähellä sijaitsee kuusi maatilaa. Niille pääsee yhdystieltä 13286. Hämeenkyrön ja Ylöjärven väälinen raja työntyy piikkinä Sauninlähteelle asti.


title: Sauninjärvi

text: Saunijärven, Pirttijärven ja Majajärven välinen maasto on vahva pohjamoreenin aluetta. Alueen jääkaudenjälkeinen maankohoaminen on nostanut seudun merestä ja sen aikaisia rantakerrostumia voi löytyä 125−127 metrin ja 145 metrin korkeudelta. Sauninjärven kaakkoispuolelle on muodostunut rantakerrostuma, jossa aallokko huuhtoi moreenirantoja. Moreenista irronnut savi laskeutui alville maaston kohdille nykyisiin lahtiin ja järvenpohjiin. Järviä nykyisin ympäröivät savikot ovat jäänteitä tästä toiminnasta. Nämä savikot ovat kerrallisia lähes pinnasta alkaen. Samalla alueella esiintyy myös paljon hietaa.


title: Sauninjärvi

text: Järven vedenlaatua on tutkittu talvella 1989, 1990, 2004 ja 2015. Vesi vaihtuu järvessä melko nopeasti ja sen vuoksi vedenlaatu vaihtelee säiden vaihteluiden mukaisesti. Vesi vaihtuu järvessä laskennallisesti 85 vuorokauden välein. Vesi on väriltään ruskeaa ja siinä on runsaasti humusta, minkä vuoksi veden happamuustaso on matala. Talvella veden pH-taso on lähellä 6,0, jota alhaisempia arvoja eivät esimerkiksi ravut siedä. Talvella 2015 oli veden pH-taso korkeammalla ja tämä taso vaikuttaisi olevan järvelle normaalia. Kesätasot ovat olleet korkeammalla ja lähellä neutraalia. Järven puskurikyky happamoitumista vastaan on välttävä. Valuma-alueelta tulee ravinnekuormitusta, mikä näkyy järvessä kohonneinna pitoisuuksina. Fosforipitoisuudet vaihtelevat eri vuosina erittäin rehevien ja lievästi rehevien järvien tasojen väliä. Korkeat ravinnepitoisuudet ruokkivat leväkasvustoa, joka äityi esimerkiksi vuonna 2004 runsaaksi. Leviä esiintyy erittäin reheville järville ominaisia määriä. Järvessä veden happitilanne on tavella tyydyttävällä tasolla. Jopa pintavesissä hapen kuluminen on voimakasta. Järven mataluudesta johtuen siihen ei synny lämpötilakerrostumista eikä happikatoa pääse syntymään. Sauninjärvi soveltuu virkistyskäyttöön tyydyttävästi.


title: Sauninjärvi

text: Vuonna 1992 järvelle asetettiin veneiden kulkunopeudelle katto, joka on 10 kilometriä tunnissa.


title: Sauninjärvi

text: Vuonna 1928 annettiin talollisen Lauri Ihantolan ja kumppanien tekemään hakemukseen laskea Sauninjärvi päätös. Järvenlaskun vaiheista ei voi tämän lähteen valossa sanoa mitään.


title: Miloš Pantović

text: Miloš Pantović (, s. 7. heinäkuuta 1996 München, Saksa) on saksalaissyntyinen serbialainen jalkapalloilija, joka edustaa Bundesliigassa pelaavaa Bayern Müncheniä. Pelipaikaltaan oikeajalkainen Pantović on oikea laitahyökkääjä.


title: Miloš Pantović

text: Pantović on Bayern Münchenin kasvatti. Hän debytoi seuran edustusjoukkueen paidassa Bundesliigassa lokakuussa 2015 tultuaan vaihdosta kentälle Arturo Vidalin tilalle.


title: Juha Inovaara

text: Juha Inovaara on suomalainen Lahdessa asuva kirjailija, joka julkaisi esikoisteoksensa huhtikuussa 2015.


title: Juha Inovaara

text: Inovaara, joka työskentee nykyään tietoturva-alan yrityksen myynnissä partnerina, on koulutukseltaan metsätalousinsinööri ja toimi aiemmin metsäalalla. Hän vietti lapsuutensa Rengossa ja nuoruutensa Hämeenlinnassa. Myllylahden kustantama Inovaaran esikoisteos "Männyn takaa" kuvaa fiktiivisen tarinan avulla nuoren miehen polkua metsäalalle ja puunhankintatehtäviin.


title: Juha Inovaara

text: Inovaaran toinen kirja, Honkametsän huminaa, julkaistiin vuonna 2017. Kirja on suora jatko-osa ensimmäiselle romaanille. Se kuvaa metsätoimihenkilön työtä ja puunhankinnassa tapahtunutta suurta kehitystä 1990-luvun alkuvuosina.


title: Juha Inovaara

text: Trilogian kolmas osa julkaistaan vuoden 2019 loppupuolella.


title: Amy Robbins

text: Amy Robbins (s. 18. helmikuuta 1971) on brittiläinen näyttelijä. Hän on näytellyt muun muassa on tohtori Jill Weatherillia sarjassa "Kyläsairaala (The Royal)". Robbins on naimisissa näyttelijä Robert Dawsin kanssa.


title: Stelton

text: Stelton A/S on tanskalainen yritys, joka valmistaa tunnettujen muotoilijoiden suunnittelemia pelkistettyjä taloustavaroita etupäässä metallista ja muovista.


title: Stelton

text: Stelton perustettiin 1960 valmistamaan ja markkinoimaan ruostumattomasta teräksestä valmistettuja keittoastioita. Vuonna 1964 yritys tilasi arkkitehti Arne Jacobsenilta sarjan metalliastioita. Näin syntyi "Cylinder Line", jota valmistetaan yhä korkeakiiltoisesta ruostumattomasta teräksestä. Vaikka Steltonin oli niiden valmistamiseksi uudistettava tuotantolaitteitaan, sarjasta tuli heti markkinoille tultuaan 1967 suuri muotoilu- ja myyntimenestys. Yhdysvaltalainen American Institute of Interior Designers palkitsi sen "International Design Awardillaan". Sarjaan kuului alun perin 18 osaa, mutta Jacobsen kehitti siihen uusia esineitä aina kuolemaansa 1971 asti, ja nykyisin "Cylinder Lineen" kuuluu 34 eri tuotetta.


title: Stelton

text: Vuodesta 1976 Steltonin esineitä on muotoillut Erik Magnussen, joka alkoi yhdistää muovia ja ruostumatonta terästä. Hänen tunnetuimpia Stelton-tuotteita ovat laajan värivalikoiman tarjoava termoskannu sekä teräksinen öljylamppu "Skeppslampa". Nykyisin Steltonin tuotteita muotoilevat monet muutkin.


title: Stelton

text: Yrityksen toimitusjohtaja ja omistaja on 1970-luvun lopulta asti ollut Peter Holmblad, joka jo 1964 toimi Steltonin myyjänä ja ehdotti silloin Arne Jacobsenin ottamista yrityksen muotoilijaksi.


title: Stelton

text: Steltonin tuotteet ovat saaneet Red Dot- ja muita kansainvälisiä muotoilupalkintoja, ja niitä on otettu monien muotoilumuseoiden kokoelmiin.


title: Simo Oja

text: Simo Sakari Oja (s. 1939 Kärkölä) on suomalainen lääkäri ja emeritusprofessori, filosofian tohtori, lääketieteen tohtori ja oikeustieteen tohtori. Hän oli Tampereen yliopiston fysiologian professori vuodesta 1973. Hän tutki hermoston toimintaa biokemian menetelmin. Oja on väitellyt lisäksi vuonna 2011 aiheesta "Onko eläimillä oikeuksia? Eläinkoelainsäädännön kehitys ja nykytila".


title: Aste-konsortio

text: ASTE-konsortio eli "Avoin sosiaali- ja terveydenhuolto" on suomalaisten ohjelmistoalan yritysten muodostama yhteenliittymä eli konsortio. Sen tavoitteena on edistää sosiaali- ja terveydenhuollossa käytetyn tietotekniikan markkinoiden avoimuutta. Konsortion tavoitteena on luoda avoin vaihtoehto sosiaali- ja terveydenhuollon asiakas- ja potilastietojärjestelmäksi. Perustajajäseninä konsortiossa ovat Open Knowledge Finland, NurseBuddy, Reaktor, Codecontrol, Solita, Vincit ja Gofore. Jäsenet ovat merkittäviä suomalaisia toimijoita ohjelmistopalvelujen kehittämisessä. Konsortio hyödyntää kokemuksia niin terveydenhuollosta kuin laajasti eri toimialoilta. ASTE-konsortio on muodostettu vastaamaan julkisella sektorilla tunnistettuihin vakaviin ohjelmistokehityksen haasteisiin. Konsortio on ottanut tehtäväkseen tarjota käyttäjälähtöisen, ketteriin menetelmiin perustuvan, hukkaa ja hallinnollista taakkaa vähentävän sovelluksen. Avoimuutta korostava tietojärjestelmäratkaisu sallii asiakkaan valita omiin tilanteisiinsa sopivimmat ratkaisut ja toimittajat.


title: Marjatta Okko

text: Liisa Marjatta Okko (o.s. Syvänen; 20. joulukuuta 1925 Helsinki – 15. kesäkuuta 1998 Helsinki) oli suomalainen geologi ja informaatikko. Hän tutki kvartäärigeologiaa, tieteellisen tiedon välitystä ja kirjastojen tehtäviä.


title: Marjatta Okko

text: Okko syntyi tykistöupseeri Olavi Syväsen ja Elisabeth (Liisa) Sténin perheeseen Helsingissä. Perhe muutti Jyväskylään 1930-luvulla ja Okko tuli ylioppilaaksi Jyväskylän lyseosta 1943. Lääketiedettä alkujaan opiskelemaan pyrkinyt Okko luki geologiaa ja minerologiaa, filosofian kandidaatiksi hän valmistui Helsingin yliopistosta 1953. Okko toimi jo opiskeluaikanaan yliopiston geologian laitoksen kirjastonhoitajana, vuodesta 1953 hän oli Geologisen tutkimuslaitoksen kirjastonhoitaja. "Geologi"-lehden päätoimittaja Okko oli 1954–1955. Vuonna 1955 ja 1956 hän oli ASLA-Fulbright-stipendiaatti Coloradon yliopistossa Denverissä ja suoritti siellä Master of Arts -tutkinnon. Filosofian lisensiaatti Okosta tuli 1959, tohtoriksi hän väitteli 1962.


title: Marjatta Okko

text: Geologisen tutkimuslaitoksen kirjasto- ja informaatiopalvelutoimiston päällikön tehtävästä Okko siirtyi Tampereen yliopiston kirjastotieteen ja informatiikan professoriksi 1977, tehtävä oli tuolloin Pohjoismaiden ainoa. Okko jäi eläkkeelle vuonna 1988. Hän kuoli syöpään 72-vuotiaana.


title: Marjatta Okko

text: Marjatta Okon puoliso vuodesta 1958 oli professori Veikko Okko.


title: Eres tú

text: Eres tú on espanjalaisen Mocedades-yhtyeen esittämä kappale, joka sijoittui toiseksi vuoden 1973 Eurovision laulukilpailussa saatuaan 125 pistettä. Kappaleen sävelsi Juan Carlos Calderón. Singlenä ilmestyessään ”Eres tú” nousi joidenkin Euroopan maiden listoille. Lisäksi se ylsi Yhdysvaltain Billboard Hot 100 -listalla yhdeksänneksi seuraavana vuonna 1974.


title: Eres tú

text: Kappaleesta on tehty lukuisia cover-versioita. Katri Helena levytti kappaleesta vuonna 1973 suomenkielisen version ”Runoni kaunein olla voit”, jonka oli sanoittanut Saukki.


title: Thure Öberg

text: Thure Fritiof Öberg (21. maaliskuuta 1872 Tukholma – 12. syyskuuta 1935 Helsinki) oli ruotsalaissyntyinen koristemaalari, joka nimitettiin Helsingin Arabian tehtaiden ensimmäiseksi taiteilijaksi vuoden 1895 paikkeilla. Hän toimi yrityksen palveluksessa kuolemaansa 1935 saakka.


title: Thure Öberg

text: Thure Öberg aloitti uransa Ruotsissa Rörstrandin posliinitehtaalla, joka omisti myös vuonna 1873 perustetun Arabian tehtaat. Alkuvuosina Arabiassa tehtiin Rörstrandilta saatuja astiamalleja ja niiden koristeluja, mutta Öbergin palkkauksen myötä haluttiin kehittää suomalaistehtaalle myös omia astiamalleja.


title: Thure Öberg

text: Öberg taisi monia keramiikan koristelutekniikoita, mutta hänen suosikkinsa oli tanskalaisen Arnold Krogin menetelmä piirtää kuvioita väriliiduilla lasitteen alle. Öbergin lempiaiheiksi muodostuivat suomalaiset maisemat.


title: Thure Öberg

text: Öberg suunnitteli Arabian esiintymisen Pariisin maailmannäyttelyssä vuonna 1900. Sinne valmistui muun muassa uusi koristelautassarja, jonka koristekuvioina oli koboltinsinisiä, kuparipainomenetelmällä jäljennettyjä Öbergin piirroksia suomalaisista linnoista ja kuuluisista maisemista. Astiasto voitti muotoilustaan ensimmäisenä suomalaistuotteena kansainvälisen kultamitalin.


title: Thure Öberg

text: Thure Öbergin pojanpoika oli ruotsalainen kuvataiteilija ja keraamikko Eje Öberg (1929–2000).


title: Lieksa Areena

text: Lieksa Areena on Lieksan Urheilupuistossa sijaitseva monipuolinen areena. Lieksa Areena toimii kotiareenana Lieksan Hurtille. Vuonna 2012 peruskorjattuun areenaan mahtuu noin 700 henkilöä. Areenan kaikki paikat olivat täynnä avajaisottelussa 9. elokuuta 2012, jolloin harjoitusottelussa toisensa kohtasivat jääkiekon SM-liiga-seurat JYP ja Lappeenrannan Saipa.


title: Dingo ja Yö

text: Dingo ja Yö on Maija Vilkkumaan kappale, joka julkaistiin 14. heinäkuuta 2010 toisena singlenä hänen kuudennelta studioalbumiltaan "Kunnes joet muuttaa suuntaa".


title: Dingo ja Yö

text: Nimensä mukaisesti kappaleen teksteissä mainitaan Dingo- ja Yö-yhtyeet. Vilkkumaan mukaan rock oli nuorisomusiikkia vielä ainakin 1980-luvulla. ”Dingo ja Yö” on myös yksi niistä kappaleista, jotka käsittelevät keski-ikäistymistä.


title: Kolmosen kausi 2015

text: Kolmosen kausi 2015 oli Suomen jalkapallon neljänneksi korkeimman sarjatason kausi, joka pelattiin yhdeksässä alueellisessa lohkossa. Lohkovoittajat nousivat Kakkoseen kaudeksi 2016, lukuun ottamatta Pohjois-Suomen voittajaa Rollon Poikia, joka oli jo ennen kauden alkua ilmoittanut, ettei seura tavoittele nousua.


title: Kolmosen kausi 2015

text: FC Kiisto A-team luopui sarjasta 23. kesäkuuta ja joukkueen pelaamat ottelut mitätöitiin.


title: Kolmosen kausi 2015

text: HauPa luopui sarjasta ennen kauden alkua ja RoPo ilmoitti, ettei seura tavoittele nousua.


title: Transistorien peruskytkennät

text: Transistorien peruskytkennät ovat yhteisemitteri-, yhteiskollektori- ja yhteiskantakytkennät.


title: Transistorien peruskytkennät

text: Yhteisemitterikytkennassa transistorin emitteri on kytketty maahan. Kytkenta on invertoiva.


title: Transistorien peruskytkennät

text: Yhteiskollektorikytkennassa transistorin kollektori on kytketty käyttöjännitteeseen. Tunnetaan myos nimella emitteriseuraaja. Ei invertoiva. Jannitevahvistus noin yksi.


title: Transistorien peruskytkennät

text: Yhteiskantakytkennassa transistorin kanta on kytketty maahan.


title: Casanova (Anita Skorganin kappale)

text: Casanova on Anita Skorganin esittämä kappale, joka edusti Norjaa vuoden 1977 Eurovision laulukilpailussa sijoittuen 18 pisteellä 14:nneksi. Kappaleen sävelsi Svein Strugstad ja sanoitti Dag Nordtømme. ”Casanova” nousi singlenä Norjan VG-listan sijalle neljä.


title: Sing Sang Song

text: Sing Sang Song on Les Humphries Singers -yhtyeen esittämä kappale, joka edusti Länsi-Saksaa vuoden 1976 Eurovision laulukilpailussa. Se ylsi sijalle 15 saaden 12 pistettä. Kappaleen sävelsi Ralph Siegel ja sanoitti Kurt Hertha. ”Sing Sang Song” nousi Länsi-Saksan singlelistalla sijalle 45.


title: Sing Sang Song

text: Les Humphries Singersiin kuului suuri määrä laulajia, mutta se ei saanut osallistua kilpailuun koko kuoron voimin. Niinpä kappaletta esitti Euroviisuissa vain kuusi jäsentä. Yksi heistä oli John Lawton, joka tuli vaikuttamaan vuosina 1976–1979 Uriah Heep -yhtyeen solistina.


title: Tetrafluorimetaani

text: Tetrafluorimetaani eli hiilitetrafluoridi (CF) on metaanin fluorattuihin johdannaisiin kuuluva orgaaninen yhdiste. Yhdistettä käytetään muun muassa puolijohteitten valmistuksessa, kylmäaineena ja eristekaasuna.


title: Tetrafluorimetaani

text: Huoneenlämpötilassa tetrafluorimetaani on väritöntä ja hajutonta ilmaa raskaampaa kaasua. Yhdiste ei liukene veteen, mutta liukenee moniin orgaanisiin liuottimiin. Tetrafluorimetaani on hyvin inertti kaasu eikä juurikaan reagoi muiden aineiden kanssa. Tetrafluorimetaani ei ole myrkyllistä, mutta ilmaa raskaampana voi aiheuttaa tukehtumisvaaran syrjäyttämällä hapen.


title: Tetrafluorimetaani

text: Ensimmäisen kerran tetrafluorimetaania valmisti Henri Moissan vuonna 1886 grafiitin ja fluorin välisellä reaktiolla, mutta tässä muodostui lisäksi muita hiilen ja fluorin yhdisteitä. Puhtaana ainetta valmistivat ensimmäisen kerran Paul Lebeau ja Augustin Damiens vuonna 1926. Nykyään sitä valmistetaan teollisesti joko vetyfluoridin ja difluoridikloorimetaanin tai fluoritrikloorimetaanin välisellä reaktiolla tai elektrolysoimalla fluoridisuoloja käyttäen grafiittielektrodeja. Hyvin puhdasta tetrafluorimetaania voidaan valmistaa erittäin puhtaan hiilen ja fluorin välisellä reaktiolla. Laboratoriomittakaavassa tetrafluorimetaania voidaan valmistaa piikarbidin ja fluorin reaktiolla tai fluoraamalla hiilimonoksidia, hiilidioksidia tai fosgeenia rikkitetrafluoridilla.


title: Tetrafluorimetaani

text: Tetrafluorimetaania voidaan käyttää kylmäaineena kylmälaitteissa. Tärkein erittäin puhtaan yhdisteen käyttökohde on puolijohteiden valmistuksessa etsanttina käyttäminen. Yhdiste syrjäyttää hapen, minkä vuoksi sitä voidaan käyttää palojen sammuttamiseen.


title: Teinien Tuki

text: Teinien Tuki ry oli 1970-luvulla toiminut, vasemmistolaisen Suomen Teiniliiton vastavoimaksi perustettu, virallisesti puoluepoliittisesti sitoutumaton järjestö.


title: Teinien Tuki

text: Teinien Tuki perustettiin vuonna 1971 ja merkittiin yhdistysrekisteriin 1972. Sekä koululaisia että vanhempia jäsenikseen ottanut yhdistys pyrki antamaan koulutusta kokoustekniikassa, puhetaidossa ja järjestötyössä niille teineille, jotka halusivat vastustaa Teiniliiton äärivasemmistolaista linjaa. Vuonna 1975 Teiniliiton 16 piirisihteeristä 14 oli taistolaisia.


title: Teinien Tuki

text: Teinien Tuki ei ilmoituksensa mukaan halunnut syrjäyttää Teiniliittoa tai kilpailla sen kanssa, vaan kehotti jäseniään toimimaan Teiniliitossa sen toiminnan tasapainottamiseksi. Muiden muassa Kouluhallituksen tuolloinen pääjohtaja Erkki Aho piti kuitenkin kummallisena tilannetta, jossa perustetaan järjestö tukemaan jossain toisessa järjestössä toimivia.


title: Teinien Tuki

text: Teinien Tuki ry oli osa järjestökenttää, joka vastusti Suomen tuolloista vasemmistolaista koulutuspolitiikkaa. Muita tällaisia järjestöjä olivat Vapaan koulutuksen tukisäätiö (VKTS), Suomalaisen Yhteiskunnan Tuki -säätiö (SYT), Korkeakoulu- ja tiedepoliittinen tutkimussäätiö (KTTS) ja Taloudellinen Tiedotustoimisto (TT).


title: Teinien Tuki

text: Teinien Tuki oli mukana vastustamassa muun muassa Teiniliiton ja vuosina 1972–1975 opetusministerinä toimineen Ulf Sundqvistin ajamaa kouluneuvostojen ristiinäänestystä, jossa sekä oppilas- että opettajaedustajien vaalissa saisivat äänestää molemmat. Tällöin oppilaat pääsisivät enemmistöllään käytännössä valitsemaan neuvostoihin myös opettajien edustajat.


title: Teinien Tuki

text: Lahdesta käsin toiminut Teinien Tuki julkaisi "Puntti"-nimistä tabloidkokoista järjestölehteä, jota sen koululaisedustajat jakoivat oppikouluissa ympäri Suomen. Kun "Puntti" lopetettiin 1976, Teinien Tuki alkoi julkaista vuonna 1975 perustettua "Oppikoululainen"-lehteä.


title: Teinien Tuki

text: Teinien Tuen toiminta loppui tarpeettomana sitä mukaa kuin Teiniliiton toiminta hiipui 1970-luvun jälkipuoliskolla talousepäselvyyksien seurauksena ja poliittisen ilmapiirin muuttuessa.


title: Jari Olavi Hiltunen

text: Jari Olavi Hiltunen (s. 13. lokakuuta 1968 Laukaa) on Ulvilan Vanhassakylässä asuva suomen kielen opettaja ja kirjallisuuskriitikko.


title: Jari Olavi Hiltunen

text: Hiltunen on avustanut kirja-arvosteluilla suomalaisia lehtiä vuodesta 1995. Hän on kirjoittanut arvosteluja muun muassa "Satakunnan Kansaan", "Suomen Kuvalehteen", "Opettaja"-lehteen, "Parnassoon", "Hiidenkiveen", Äidinkielen opettajain liiton "Virke"-jäsenlehteen ja kirjallisuuskritiikin verkkolehteen "Kiiltomato.net". Hiltunen on ollut myös tuottelias kirja-artikkelien tuottaja. Hän on koonnut kirja-arvostelujaan ja -artikkeleitaan blogisivustoon nimeltä ”Vetus Et Nova – artikkeleita ja arvosteluja uusista ja vanhoista kirjoista”. Hiltunen on ollut mukana Vuoden kristillinen kirja -kilpailun esiraadissa useana vuonna.


title: Jari Olavi Hiltunen

text: Koulutukseltaan Hiltunen on suomen kielen ja kirjallisuuden maisteri. Hän toimii äidinkielen lehtorina Länsirannikon Koulutus Oy WinNovassa Porissa. Hiltunen on naimisissa, ja hänellä on kolme lasta. Hiltunen on kotoisin Piikkiöstä Varsinais-Suomesta ja asunut pitkään myös Porissa.


title: Jari Olavi Hiltunen

text: Uutuuskirjojen arvioinnin ohella Hiltunen on kirjoittanut erityisesti Kiiltomatoon suomalaisista ja ulkomaalaisista klassikkoromaaneista ja -kirjailijoista. Kiiltomadon pääkirjoituksissaan hän on sivunnut klassikkoaiheita ja muun muassa arvioinut suomalaisia nykykirjailijoita menneitä klassikoita vasten. Hän on eritellyt myös kirjallisuuskritiikin kyvyttömyyttä tunnistaa tulevia klassikoita. Huhtikuussa 2016 Hiltunen käsitteli yhdysvaltalaisrunoilija Walt Whitmanin kautta kysymystä elämän mittaisten teosten merkityksestä eli siitä, kannattaisiko kirjailijoiden aiempaa yleisemmin kirjoittaa elämänsä aikana ainoastaan 1-5 kirjaa eikä esimerkiksi julkaista kirjaa vuoden tai kahden välein.


title: Jari Olavi Hiltunen

text: Kiiltomadon klassikkoarvosteluissaan Hiltunen on käsitellyt seuraavia klassikkokirjailijoita:


title: Kolmperänen

text: Kolmperänen on pieni järvi Kiikalan Lasikylässä Salossa lähellä Johannislundia. Järvi kuuluu Kiskonjoen–Perniönjoen vesistöön ja siellä Varesjoen valuma-alueeseen. Sen korkeus merenpinnasta on 118,1 metriä, pinta-ala 2,41 hehtaaria ja rantaviivan pituus 0,69 kilometriä.


title: Kolmperänen

text: Järvi kerää vesiä Hyyppärän harjualueen Natura 2000 -suojelualueeseen kuuluvan, 163,9 metrin korkeudelle merenpinnasta kohoavan Särämäen pohjoisrinteillä olevista suopainanteista mutta jää itse Natura-alueen ulkopuolelle. Se laskee Särämäen itäpuolitse suo- ja metsäojia pitkin etelään Särämäen eteläpäässä Salon ja Lohjan rajalla sijaitsevaan Säräjärveen, joka edelleen laskee Salon puolella olevan viereisen Ruukinjärven kautta Tampinjokea eli Huhdanojaa myöten Varesjokeen.


title: Kolmperänen

text: Kolmperänen on yksi Kiikalan Lasikylän pohjoisosan pienistä järvistä ja lammista lähellä Kiskonjoen–Perniönjoen vesistön ja Karjaanjoen vesistön vedenjakajaa. Suurin näistä on heti Kolmperäsen pohjoispuolella sijaitseva Tervakas, jolla on suo-ojista muodostuva lasku-uoma sekä etelään Säräjärveen Kiskonjoen–Perniönjoen vesistössä että itään Hossojanlähteiden suuntaan Karjaanjoen vesistössä. Sen ja Kolmperäsen laskuojat etelään yhtyvät vähän ennen Säräjärveä. Tervakkaseen laskee lännestä suo-ojia pitkin Suolammi. Tervakkaan pohjoispuolinen Härjänsilmä on suolampi, jota ympäröivä suo on ojitettu itäpuoliseen suppasuohon. Tervakkaan koillispuolinen Koivulammi on ilman lasku-uomaa oleva suppalampi. Näistä Härjänsilmä ja Koivulampi kuuluvat Hyyppärän harjualueen Natura 2000 -suojelualueeseen. Suolammi ja Tervakas, kuten myös Kolmperänen jäävät sen ulkopuolelle.


title: Nokipääpeukaloinen

text: Nokipääpeukaloinen ("Pheugopedius spadix") on peukaloisten heimoon kuuluva varpuslintu.


title: Nokipääpeukaloinen

text: Nokipääpeukaloista tavataan Kolumbiassa ja Panamassa, ja sen levinneisyysalueen pinta-ala on noin 32 300 km. Lajia on kuvattu melko yleiseksi, ja se on luokiteltu elinvoimaiseksi. Sen kuitenkin arvellaan olevan vähenemässä elinympäristöjen tuhoutumisen vuoksi.


title: Aleksi Hämäläinen

text: Aleksi Hämäläinen (s. 30. marraskuuta 1995 Suonenjoki) on suomalainen jääkiekkoilija, joka edustaa Mestis-joukkue Iisalmen Peli-Karhuja. Hän on pelipaikaltaan vasen laitahyökkääjä, mutta Hämäläinen osaa pelata myös keskellä. Häntä Kalevan Pallon A-nuorissa valmentaneen Sami Kapasen mukaan Hämäläinen on tekninen ja hyväasenteinen sentteri sekä monipuolinen pelaaja, jolla on halu voittaa.


title: Aleksi Hämäläinen

text: Hämäläinen on Suonenjoen Kiekko-Karhujen kasvatti. Hän siirtyi C-juniori-ikäisenä Warkiksen ja Pieksämäen Pallo-Seppojen yhdistelmäjoukkueeseen kaudeksi 2010–2011. Hän oli C-nuorten I-divisioonan karsintasarjassa joukkueen paras pistemies tehoilla 7+7=14. Hämäläinen voitti kauden päätteeksi C-nuorten II-divisioonan pronssia.


title: Aleksi Hämäläinen

text: Kaudeksi 2011–2012 Hämäläinen siirtyi Kalevan Pallon B2-junioreihin. Hän nousi joukkueen kapteenistoon. Hämäläinen voitti koko B2-nuorten SM-karsintojen piste- ja syöttöpörssin tehoilla 13+19=32. Runkosarjan pistepörssissä hän sijoittui tehoilla 19+25=44 toiseksi edellään vain TPS:n Matias Lehtonen. Hämäläinen voitti myös B2-nuorten SM-sarjan jäähypörssin 88 minuutillaan. Myös kevään 2012 pudotuspeleissä hän oli KalPan paras pistemies ja syöttäjä tehoilla 1+3=4. Kaudella 2012–2013 Hämäläinen oli 22 osumallaan KalPan B-nuorten paras maalintekijä Niko Hirvosen kanssa. Kaudella 2013–2014 hän oli seuran A-nuorten paras syöttäjä 21 syöttöpisteellään.


title: Aleksi Hämäläinen

text: Kaudella 2015–2016 Hämäläinen nousi KalPan SM-liigamiehistöön. Hän teki miesten pääsarjadebyyttinsä Mestarien liigassa 3. syyskuuta 2015 vieraissa norjalaista Stavanger Oilersia vastaan. SM-liigadebyyttinsä Hämäläinen teki 29. syyskuuta 2015 vieraissa Turun Palloseuraa vastaan. Hän sai ottelussa jääaikaa 9.52 minuuttia. Hämäläinen pelasi tulokaskautensa aikana kaikkiaan 28 runkosarjaottelua tehden kolme syöttöpistettä sekä kaksi CHL-ottelua ilman tehopisteitä. Hän pelasi suurimman osan kaudestaan kuitenkin KalPan A-nuorissa, joiden kolmanneksi paras pistemies Hämäläinen oli tehoilla 17+24=41. Pudotuspeleissä hän oli joukkueen paras syöttäjä ja jakoi sisäisen pistepörssin voiton Topi Piipposen kanssa. Hämäläinen voitti kauden päätteeksi A-nuorten SM-pronssia.


title: Aleksi Hämäläinen

text: Hämäläinen siirtyi kaudeksi 2016–2017 vuoden mittaisella sopimuksella Mestiksen nousijajoukkue Iisalmen Peli-Karhujen riveihin. Hän pelasi kauden aikana myös kaksi runkosarja- ja yhden CHL-ottelun lainalla KalPassa. Kaudella 2017–2018 Hämäläinen nousi IPK:n varakapteeniksi. Hän oli pudotuspeleissä joukkueen paras pistemies ja syöttäjä tehoilla 1+7=8.


title: Aleksi Hämäläinen

text: Hämäläisen isoveli Aatu pelaa hänen joukkuetoverinaan IPK:ssa. Aatu on pelannut pudotuspelit mukaan lukien urallaan 200 SM-liigaottelua.


title: Syyrian turkmeenit

text: Syyrian turkmeenit tai turkomaanit ovat etninen ryhmä Syyriassa. Turkmeeneja on eri lähteiden mukaan 100 000-500 000, tai jopa lähes 3 miljoonaa. Heitä asuu pääasiassa Latakiassa, Aleppossa, Homsissa, Idlibissä ja al-Raqqan alueilla, sekä yksittäisissä kylissä ympäri Syyriaa. Syyrian turkmeenit ovat sunnimuslimeja.


title: Syyrian turkmeenit

text: Syyrian turkmeenit polveutuvat turkkilaisista paimentolaisheimoista, joita muutti nykyisen Syyrian alueelle useaan otteeseen 1000-luvun ja 1600-luvun välillä. Muuttoliikettä tukivat usein aluetta hallinneet eri dynastiat, jotka käyttivät turkmeeneja sotilaspalveluksessa. Syyrian Baath-puolueen noustua valtaan turkin kielen puhuminen ja joidenkin tapojen noudattaminen kiellettiin. Sadat tuhannet Syyrian turkmeenit eivät enää puhu turkin kieltä, mutta turkmeeni-identiteetti on silti säilynyt.


title: Syyrian turkmeenit

text: Syyrian sisällissodan puhjettua turkmeenit ovat taistelleet Bašar al-Assadin hallintoa vastaan ja monet ovat nousseet merkittäviin asemiin vapaan Syyrian armeijassa. Turkmeenit ovat myös perustaneet lukuisia omia aseellisia ryhmittymiään, jotka toimivat yhteistyössä muidan kapinallisten kanssa. Syyrian turkmeenien poliittinen järjestö Syyrian turkmeenien neuvosto on pyrkinyt yhdistämään turkmeenien eri järjestöt yhden lipun alle. Järjestö perustettiin Gaziantepissa Turkissa ja Turkkia on syytetty turkmeenien käyttämistä pelinappuloina maan omien tavoitteiden saavuttamiseksi Syyriassa.


title: Luettelo AMC-moottoreista

text: American Motors Corporation (AMC) on vuosien 1954 – 1987 välisenä aikana valmistanut useita erilaisia 4- ja 6-sylinterisiä rivimoottoreita sekä V6- ja V8-moottoreita, joita on käytetty sen omissa, että muiden valmistajien autoissa. Jotkin moottoreista perityivät yhtiöiltä jotka vuonna 1954 muodostivat AMC:n ja osa on sen omaa suunnittelua. Lisäksi käytössä oli moottoreita jotka olivat muiden suunnittelemia ja AMC:n valmistamia, tai täysin yhtiön ulkopuolelta tulleita. Chrysler Corporationin hankittua AMC:n omistukseensa, se jatkoi tämän moottoreiden valmistusta ja käyttöä omissa ajoneuvoissaan vuoteen 2007 asti.


title: Luettelo AMC-moottoreista

text: AMC:lla oli käytössä useita erilaisia nelisylinterisiä moottoreita.


title: Luettelo AMC-moottoreista

text: Tammikuusta 1960 tammikuuhun 1963 AMC valmisti iskutilavuudeltaan 108-kuutiotuumaista (1,8 l), ilmajäähdytteistä V4-moottoria. Moottori oli AMC:n omaa suunnittelua sekä tuotantoa ja se palveli voimanlähteenä AMC:n kevyessä, alumiinikorisessa M422 Mighty Mite -maastoajoneuvossa. Mighty Mite oli suunniteltu Yhdysvaltain merijalkaväen operaatioihin, joissa liikkumiseen tarvittava kalusto siirrettiin paikan päälle helikoptereilla. Tuohon aikaan tämä moottori oli amerikkalaisesta näkökulmasta liian pieni ja alitehoinen, jotta sitä olisi voitu ajatella siviilikäyttöön henkilöautoissa. Koska moottorin isku ja poraus ovat yhtäsuuret, kyseessä on ns. "square engine".Vuosina 1977 - 1979 käytti Volkswagen AG:lta ostamiaan, iskutilavuudeltaan 121 kuutiotuumaisia (2,0 l) moottoreita. Omana aikanaan nämä olivat teknisesti kehittyneitä SOHC -moottoreita ja ne tarjosivat, amerikkalaisittain pienestä iskutilavuudestaan huolimatta, kohtuullisen tehon ja vääntömomentin. Näitä moottoreita käytettiin eri viritysasteilla Audi 100:n, Volkswagen LT:n ja Porsche 924:n voimanlähteinä. Moottorit valmistettiin AMC:n teknisiin arvoihin, jotka poikkesivat Audin, VW:n ja Porschen vastaavista arvoista. AMC käytti omissa versioissaan kaasutinta ja virranjakajassa katkojankärkiä. Yleisesti kaikki moottorin toleranssit olivat isompia.


title: Luettelo AMC-moottoreista

text: AMC:n ja Volkswagenin alkuperäisen sopimuksen mukaan AMC:n oli tarkoitus ostaa vain koneen suunnitelmat ja aloittaa niiden lisenssivalmistus Yhdysvalloissa. AMC osti tilat, joissa moottoria oli tarkoitus alkaa valmistaa, mutta lopulta moottorin myyntilukemat olivat niin pienet, että koko valmistuslinjan Yhdysvaltoihin rakentamisesta luovuttiin. Näin päädyttiin ratkaisuun, jossa VW toimitti moottorilohkot raakavaluina AMC:lle, joka suoritti itse lohkojen viimeistelyn ja moottorien kokoonpanon. Näin tehtiin siksi, että amerikkalainen moottorin- rakennustapa, ja sitä myöten huoltotoiminta, suosi suurempia toleransseja eri komponenttien mitoituksessa. Sopimukseen kuului myös ettei AMC saanut moottorista puhuessaan mitenkään viitata niiden yhteydestä Volkswageniin tai Audiin. Jokainen vähänkään VW:n moottoreiden kanssa tekemisiin joutunut tunnisti moottoreiden sukuyhteyden niiden ulkonäön perusteella ja amerikkalainen autolehdistö nimesi ne pian joko VW- tai Audi-moottoreiksi, siksi tässä artikkelissa käytetään myös tuota ilmaisua. Vuoden 1977 puolivälin paikkeilla VW:n, Audin ja Porschen Yhdysvaltojen vientiversioiden tehot olivat 95 – 110 hevosvoimaa (71 – 82 kW), AMC:n moottori tuotti tehoa 15 – 30 hevosvoimaa vähemmän.Moottoria käytettiin AMC Gremlin-, Spirit- ja Concord -mallien voimanlähteenä. Lisäksi se asennettiin vuonna 1979 Jeep DJ5G:n keulalle, USA:n postilaitokselle toimitettuihin versioihin, muista Jeepeistä sitä ei löydy.


title: Luettelo AMC-moottoreista

text: Pääartikkeli: Renault Douvrin-moottorit


title: Luettelo AMC-moottoreista

text: Renaultin kehittämä ja valmistama, iskutilavuudeltaan 126 kuutiotuumainen (2,1 l), 4-sylinterinen Turbo Diesel oli tarjolla yhtenä Jeep Cherokeen moottorivaihtoehtona. Pohjois-Amerikassa se oli valikoimissa vuosina 1985 – 1987, monilla muilla markkina-alueilla se oli saatavilla vuoteen 1995 asti. Moottorin tekniset arvot olivat omana aikanaan ja iskutilavuuteen verraten, todella hyvät, moottorin teho oli 85 hevosvoimaa (63 kW) / 3750 kierr.min. ja vääntömomentti 132 lb·ft (179 Nm) / 2750 kierr.min. Näillä suoritusarvoilla Jeep Cherokee (XJ) pääsi kyseisellä moottorilla hyvin taloudellisiin kulutuslukemiin. Renault 126 TD oli tunnettu hyvästä kaasupolkimen vasteestaan, toisin kuin monet muut aikakauden samankokoiset dieselmoottorit, joille oli tyypillistä ahtamattomana hidas kiihtyvyys, ahdetuilla moottoreilla taas oli ongelmana iso viive ahtimen tehonannossa. Yhdellä kannen yläpuolisella nokka-akselilla ja ahtoilman välijäähdyttimellä moottori oli kokoluokassaan teknisesti oman aikansa huippua. Painoa moottorilla oli noin 150 kg. Tullessaan markkinoille, se oli Yhdysvalloissa ensimmäinen ahdettu dieselmoottori joka oli tehdasasenteisena saatavilla maastohenkilöautoon / SUV:iin.


title: Luettelo AMC-moottoreista

text: "Iron Duke" on tästä Pontiacin 151-kuutiotuumaisesta (2,5 l) moottorista yleisesti käytetty nimi. Vuosina 1979 – 1983 AMC käytti tätä moottoria etuvetoisten Spirit- ja Concord sekä nelivetoisten Eagle-mallien perusmoottorina. Lisäksi se oli käytössä Jeep CJ:n taloudellisena moottorivaihtoehtona. Vaihteiston kiinnityksen pulttijärjestys on näissä moottoreissa sama kuin Chevroletin V8-pikkulohkomoottoreissa. Vuonna 1984 GM muutti "Iron Duken" vaihteiston kiinnityksen vastaamaan nelisylinteristen ja pienten V6-moottorien kiinnityskuviota. Tämä muutos ei koske AMC:n käyttämiä moottoreita, joiden pulttikuvio pysyi ennallaan.Vuonna 1982 AMC esitteli oman, 150-kuutiotuumaisen (2,5 l), nelisylinterisen rivimoottorinsa, joka otettiin käyttöön mallivuoden '83 autoissa. Tämän moottorin myotä AMC pudotti valikoimistaan pois GM:n "Iron Duke" -moottorin. Enemmän AMC 150-moottorista pääartikkelissa.


title: Luettelo AMC-moottoreista

text: Nash Motors ja Hudson Motor Car Company yhdistyivät vuonna 1954, muodostaakseen AMC:n. Yhdistymistä seuranneena vuonna kaikki Hudsonin omat korimallit pudotettiin pois valikoimista. "Nash Ambassador-" ja "Statesman" -malleista saatiin aikaan uudet "Hudson Hornet-" ja "Wasp" -mallit, muokkaamalla niiden ulkonäköä Hudsonille ominaisilla piirteillä. Vuosina 1955 – 56 "Nash Ambassador Six" -mallin voimanlähteenä oli Nashin 252,6-kuutiotuumainen (4139 cm) OHV-rivikuutonen, jonka perustana oli vuoden 1934, Nashin "20"-sarjan "Big Six" -moottori. Tämä moottori oli täysin erilainen kuin vuonna 1958 markinoille esitelty "Rambler 195.6" -rivikuutonen, jonka perustana oli vuoden 1941 "Nash 600" -mallin 172,6-kuutiotuumainen (2828 cm) "Ambassador" OHV-rivikuutonen. Hudsonin kuusiylinteriset mallit pitivät edelleen vanhat sivuventtiilimoottorinsa, Hornetissa 308-kuutiotuumainen (5047 cm) ja Waspissa 203-kuutiotuumainen (3327 cm). Nämä moottorit, joiden juuret olivat myös 1940-luvulla, olivatkin lähes ainoa asia mitä oli jäljellä perinteisistä Hudsoneista. Kaikissa Rambler-malleissa, olivat ne sitten Hudsoneita tai Nasheja, käytettiin moottorina "Rambler 195.6" OHV-rivikuutosta


title: Luettelo AMC-moottoreista

text: Tämän alun perin Nashin peruja olevan moottorin juuret ulottuvat vuoteen 1941, sen perustana oli "Nash 600" -mallin 172,6-kuutiotuumainen (2828 cm) sivuventtiilikuutonen. AMC valmisti tätä moottoria "L-head" -sivuventtiiliversiona vuonna 1955 ja uudelleen vuosina 1958 – 65, OHV-versiona vuosina 1956 – 65 ja alumiinilohkoisena versiona vuosina 1961 – 63. Nämä kaikki versiot olivat samankokoisella porauksella ja iskunpituudella, lisäksi ne jakoivat joitain muita teknisiä ominaisuuksia sekä komponentteja.


title: Luettelo AMC-moottoreista

text: "Tornado 230" ei ole AMC:n suunnittelema moottori, eikä se ollut käytössä yhdessäkään USA:ssa valmistetussa AMC-nimisessä ajoneuvossa. AMC:n liitettyä Kaiser-Jeepin itseensä vuonna 1970, tämän moottorin valmistus kuitenkin jatkui argentiinalaisen ajoneuvovalmistaja Industrias Kaiser Argentinan (IKA) toimesta, tästä oli fuusion myötä tullut AMC:n tytäryhtiö. Tämä moottori sekoitetaan usein "AMC 232" -moottoriin, jonka käyttöön Kaiser-Jeep siirtyi vuonna 1965, poistettuaan SOHC-"Kaiser 230" -moottorin siviili-Jeeppien moottorivalikoimasta. "AMC 232:n" ja "Kaiser 230:n" vaihteiston kiinnityksen pulttikuvio on molemmissa moottoreissa omanlaisensa.


title: Luettelo AMC-moottoreista

text: Tornado esiteltiin ensimmäiseksi siviili-Jeeppien voimanlähteenä vuonna 1963, mutta tässä käytössä se palveli vain vuoteen 1965 asti. USA:n armeijan "M-715" -malleissa ja muissa sotilas-Jeep johdannaisissa ajoneuvoissa se oli käytössä 1970-luvun alkuun. Suurin syy moottorin käytöstä luopumiselle oli sen nokka-akseliongelmat, jotka tosin johtuivat senaikaisten moottoriöljyjen riittämättömästä suoritustasosta.


title: Luettelo AMC-moottoreista

text: Moottori oli pitkäiskuinen, ts. poraus on pienempi kuin iskunpituus, joten se tarjosi hyvän vääntömomentin jo alhaisilla kierrosluvuilla. Nokka-akselien nopeasta kulumisesta huolimatta moottori oli luotettava, säännöllisesti ja hyvin huollettuna sillä saavutettiin jopa 250 000 mailin (yli 420 000 km) elinikä, joka yleensä tuon aikakauden moottoreille oli käsittämätön saavutus. Argentiinalainen ajoneuvovalmistaja IKA, joka myöhemmin muuttui Renault Argentinaksi, Renaultin AMC:n omistuskuvioiden myötä, jatkoi näiden moottoreiden valmistusta vuoteen 1984 asti, käyttäen niitä erilaisten Kaiser-Jeep- ja AMC-perustaisten ajoneuvojen voimanlähteenä.


title: Luettelo AMC-moottoreista

text: Buickin 225 kuutiotuumainen (3,7 l) "Dauntless" V6-moottori esiteltiin vuonna 1966 "Jeep CJ" -mallien voimanlähteenä, sekä "C101 Jeepster Commandon" optiomoottorina. Kaiser-Jeep osti moottorien valmistukseen vaadittavat työkalut ja työstökoneet Buickilta, valmistaakseen itse Jeeppeihin asennettavat Dauntless-moottorit.


title: Luettelo AMC-moottoreista

text: AMC:n hankittua Kaiser-Jeepin omistukseensa vuonna 1970, Buickin moottori siirrettiin pian syrjään. Sen valmistus lopetettiin vuonna 1971, ja työkalut sekä työstökoneet myytiin takaisin General Motorsille vuonna 1974.


title: Luettelo AMC-moottoreista

text: Dauntless V6 on ns. "odd-fire"-moottori, tämä tarkoittaa että sylintereiden syttyminen ei tapahdu kampiakselin kierroksen tasavälein, vaan vaihtelevasti 90- ja 150 asteen välein. Tämä aiheuttaa tuntuvia värinöitä, etenkin tyhjäkäynnillä, ja siksi moottori oli varustettu tavanomaista tukevammalla vauhtipyörällä. "Dauntless 225" oli luotettavan ja suorituskykyisen moottorin maineessa.


title: Luettelo AMC-moottoreista

text: AMC käytti "Dauntless 225" -moottoria seuraavissa ajoneuvoissa:


title: Luettelo AMC-moottoreista

text: Vuonna 1964 American Motors esitteli täysin uuden kuusisylinterisen rivimoottorin. Tämä perusmoottori pysyi tuotannossa, teknisten päivitysten myötä, vuoteen 2007 asti. Moottorista on useita eri iskutilavuuksisia vesioita, joita valmistettiin osin päällekkäin.


title: Luettelo AMC-moottoreista

text: Alkuvuosien R6-moottoreissa vaihteiston kiinnityksen pulttikuvio poikkeaa AMC:n V8-moottoreissaan käyttämästä kuviosta. Vuonna 1971 alkupään "199-" ja "232"-moottorien lohkon korkeutta (deck height), eli mittaa kampiakselin keskipisteestä sylinterilohkon yläpintaan, kasvatettiin. Vanhasta "199"-moottorista tuli 232-kuutiotuumainen ja vanhasta "232:sta" tuli nyt "258". Vuoden 1971 mallivuoden autoissa, näiden "RB" (raised block)-moottoreiden vaihteiston kiinnityksen pulttikuvio on vielä sama kuin vanhemmissa moottoreissa. Vuonna 1972, AMC:n siiryttyä käyttämään Chryslerin valmistamia automaattivaihteistoja, aiemman Borg-Warnerin sijaan, sekä "232-" että "258"-moottorin vaihteistokiinnitys muutettiin vastaamaan AMC V8-moottoreiden vaihteiston kiinnityskuviota.


title: Luettelo AMC-moottoreista

text: 173-kuutiotuumainen (2,8 l) GM 60° LR2 V6-moottori oli AMC:n käytössä vuosimallien 1984 – 1986 Jeep Cherokeessa (XJ).


title: Luettelo AMC-moottoreista

text: Ennen oman V8:n kehittämistä AMC osti V8-moottorinsa Packardilta. Ne olivat käytössä vuosimallien 1955 – 56 "Nash Ambassador" ja "Hudson Hornetin" voimanlähteenä, 320-kuutiotuumainen vuonna 1955 ja 352 vuonna 1956. Loppuvuodesta 1956 AMC esitteli oman, 250 kuutiotuumaisen GEN-1 V8-moottorinsa, joka asennettiin "Ambassador-" ja "Hornet Specialien" keulalle. Special-mallit oli tehty yhdistämällä pienempien ja kevyempien "Nash Statesman" ja "Hudson Wasp" -mallien kaksioviseen hardtop-koriin isompien ja kalliimpien Ambassadorin / Hornetin ulkoiset tunnusmerkit ja koristelu. Kalliit Packard-moottorit pudotettiin pois valikoimasta vuodeen 1956 jälkeen. Kaikki Packardin V8:t toimitettiin yhdessä Packardin Ultramatic automaattivaihteiston kanssa.


title: Luettelo AMC-moottoreista

text: AMC:n V8-moottoreiden kehityskaari käsittää kolme eri versiota, tunnetuin lienee kuitenkin kolmannen sukupolven moottori, AMC:n muskeliautojen keulalta. Yleisesti GEN-2 ja GEN-3 AMC V8-moottoreista puhuttaessa käytetään ilmaisua "pikkulohko", tämä johtuu näiden moottorien fyysisistä mitoista sekä iskutilavuudesta. GEN-1 V8 taas on iskutilavuuteensa nähden suuri ja painava, kokonsa ja painonsa puolesta siitä voisi hyvin käyttää nimitystä "isolohko". Itse asiassa AMC:n V8-moottorit eivät jakaudu pikku- tai isolohkoihin, kuten monilla muilla valmistajilla. Joka sukupolven moottorit on valmistettu aina samaan lohkoon ja eri iskutilavuudet saatiin aikaan lohkon porausta muuttamalla. Versiosta riippumatta, kaikilla AMC:n V8:lla on yksi yhteinen tekijä, sylinteriporauksen keskipisteiden välinen mitta on joka moottorissa 4,75" (120,65 mm). Tämä mitta on täsmälleen sama kuin Chryslerin isolohko V8:ssa ja se on lähempänä monien isolohkomoottoreiden, kuin pikkulohkojen vastaavaa mittaa. Monet muut mitat, etenkin GEN-2 ja GEN-3-moottoreissa ovat taas tyypillisiä pikkulohko V8-moottoreille.


title: Frank Gymer

text: Frank Julius Gymer (s. 7. kesäkuuta 1996 Helsinki) on suomalainen jääkiekkoilija, joka pelaa SM-liigajoukkue Kalevan Pallossa. Hän on pelipaikaltaan keskushyökkääjä.


title: Frank Gymer

text: Gymer aloitti jääkiekkoilun Itä-Helsingin Kiekossa, josta hän siirtyi 12-vuotiaana Jokereihin. Gymer voitti seurassa B-nuorten Suomenmestaruuden vuosina 2013 ja 2014. Kesäkuussa 2014 hän teki 2+1-vuotisen KHL-sopimuksen Jokereiden kanssa. Gymer pelasi kauden 2014–2015 vielä kokonaan seuran A-nuorissa. Hän voitti Jokereiden sisäisen piste- ja syöttöpörssin tehoilla 17+33=50, kuten myös kevään 2015 pudotuspeleissä tehoilla 1+4=5.


title: Frank Gymer

text: Elokuussa 2015 Jokerit lainasi Gymerin koko kauden 2015–2016 kestävällä sopimuksella Mestis-joukkue Mikkelin Jukureihin. Hän pelasi siellä 18 ottelua tehopistein 2+6=8, kunnes marraskuussa Gymer jätti joukkueen ja siirtyi Jokereiden A-nuorten vahvuuteen. Gymer ja Jukurit katsoivat tämän parhaaksi vaihtoehdoksi hänen kehityksensä kannalta. Pari päivää myöhemmin 29. marraskuuta 2015 Gymer teki Jokereissa KHL-debyyttinsä Ak Bars Kazania vastaan. Hän sai ottelussa jääaikaa 2.43 minuuttia. Gymer pelasi Jokereissa kauden aikana kaikkiaan kaksi runkosarjaottelua. Hän pelasi joukkueessa myös kahden Spengler Cup -ottelun verran.


title: Frank Gymer

text: Kaudella 2016–2017 Gymer sai osaksi loukkaantumisten myötä vastuuta Jokereiden KHL-vahvuudessa ja hän lopulta murtautui loppukaudella joukkueen kokoonpanoon tehden 16 runkosarja- ja kolmessa playoff-ottelussa tehot 1+1=2. Gymer teki KHL-uransa avausmaalin 6. joulukuuta 2016 Medveščak Zagrebia vastaan. Neljännesvälierissä hän jakoi Jokereiden sisäisen tehotilaston voiton Antti Pihlströmin kanssa lukemalla +1. Gymer pelasi valtaosan alkukaudestaan lainalla Mestis-joukkue Kiekko-Vantaassa. Koska Jokerit oli nimennyt hänet ns. nuorten pelaajien listalle, Gymer liittyi jo joukkueen KHL-kauden päätyttyä takaisin Kiekko-Vantaan vahvuuteen. Hän jakoi Mestiksen pudotuspeleissä joukkueen sisäisen tehotilaston voiton toisen Jokerit-lainan, Atte Mäkisen kanssa lukemalla +5. Gymer voitti kauden päätteeksi Mestis-hopeaa.


title: Frank Gymer

text: Gymer siirtyi kaudeksi 2017–2018 kaksivuotisella sopimuksella SM-liigajoukkue Kalevan Palloon. Hän teki liigadebyyttinsä kauden avauskierroksella 8. syyskuuta 2017 vieraissa Mikkelin Jukureita vastaan. Gymer teki ottelussa myös liigauransa avausmaalin, joka jäi KalPan 0–3-voittoon päättyneen ottelun ratkaisumaaliksi. Perttu Pullinen valitsi hänet ottelun Alumnien tähtien kakkostähdeksi. Kaikkiaan Gymerin tulokaskausi toi 40 runkosarja- ja kolmessa playoff-ottelussa tehot 2+2=4. Mestarien liigassa hän teki viidessä ottelussa tehot 2+2=4.


title: Frank Gymer

text: Gymer edusti Suomen alle 17-vuotiaiden maajoukkuetta Euroopan nuorten olympiafestivaaleilla vuonna 2013, jolloin hän voitti kultaa. Yhteensä Gymer on pelannut 13 nuorten ja seitsemän poikien maaottelua.


title: Frank Gymer

text: Gymer valmistui ylioppilaaksi Mäkelänrinteen lukiosta keväällä 2016. Hänen isänsä John on brittiläinen entinen jalkapalloilija, joka pelasi 1980-luvulla mm. SM-sarjaa Porin Pallo-Tovereissa.


title: Urun kieli

text: Uru on urujen intiaaniheimon puhuma kieli, joka kuuluu uru–chipaya-kielten kielikuntaan. Kielitieteilijä William Adelaarin mukaan sitä puhui vuonna 2004 sujuvasti enää yksi henkilö. Lisäksi oli useita henkilöita, jotka osasivat kieltä jonkun verran.


title: Urun kieli

text: Urua puhuttiin esikolumbiaanisena aikana Bolivian Altiplanon jokien varsilla ja Titicaca-, Poopó- ja Coipasajärvien rannalla. Urut hajaantuivat todennäköisesti jo Inkavaltakunnassa, eikä heidän asemansa parantunut espanjalaisten tulon jälkeen. Urut joutuivat jättämään 1940-luvulla Titicacajärven vedenpinnan laskemisen takia omat kylänsä ja muuttamaan aimarakyliin. Urun kieli oli jo tuolloin lähes kuollut, ja monet urut menivät naimisiin aimaroiden kanssa. Urut ovat pystyneet palaamaan kyliinsä, ja he toivovat pystyvänsä herättämään kielensä henkiin.


title: Stelviosola

text: Stelviosola (; ) on vuoristosola Pohjois-Italiassa. Sen korkein kohta on 2 758 metrin korkeudessa merenpinnasta.


title: Stelviosola

text: Solan läpi kulkevaa tietä alettiin suunnitella Itävallan keisarikunnan aikaan. Habsburgien saatua Lombardian haltuunsa vuonna 1815, ryhdyttiin suunnittelemaan alueen yhdistämistä Tiroliin. Lombardiassa sijaitsevasta Valtellinasta Tirolin Val Venostaan johtavan tien suunnittelijaksi valittiin arkkitehti Carlo Donegani. 49 kilometriä pitkän tien rakentaminen kesti 2 500 työntekijältä viisi vuotta. Tie avattiin vuonna 1825. Ferdinand I myönsi Doneganille Itävallan keisarikunnan ritarin ja Stelvion herran arvon.


title: Stelviosola

text: Stelviolle nousu oli ensi kertaa mukana vuoden 1953 Italian ympäriajossa.


title: Koikeroinen

text: Koikeroinen on Pirkanmaalla Ylöjärvellä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Lavajärven valuma-alueeseen. Koikeroinen on osa Karhejärven aluetta.


title: Koikeroinen

text: Järvi on varsin kapea ja mutkittelevan muotoinen. Se on paikoin jopa 400 metriä leveä, mutta siihen suhteutettuna pitkä. Välimatka Känsämäen lahdenperukan ja pohjoispäässä olevan Jaskaranlammin välillä on noin neljä kilometriä. Järveen laskee pääasiassa metsä- ja suo-ojia, joista kuusi on muita ojia isompia. Syväojan kautta laskee metsäjärvi Laihalammi vetensä Koikeroiseen etelästä. Järven pohjoispuolella sijaitsee laajahkoja suoalueita. Suurimmat järvenläheiset peltoalueet ovat Jaskaranlammin länsirannalla, Oinoonkulmalla ja Kyrönlahden suunnassa. Peltojen läpi laskee viisi ojaa, jotka ovat samalla Kakkurilammin, Hangasjärven ja Ahvenlammi. Veden laskennallinen viipymä järvessä on noin 300 vuorokautta. Koikeroinen laskee Jaskaranlammin kautta Mälitynjärveen. Näsijärven Kyrönlahteen on matkaa vain kilometrin, mutta se kuuluu eri valuma-alueeseen.


title: Koikeroinen

text: Järvi on kolmialtainen. Länsipäässä, missä sijaitsee myös laskuojan luusua, sijaitsee 30 metriä leveän kapeikon erottama Jaskaranlammi. Se on 550 metriä pitkä, 200 metriä leveä ja 3,7 metriä syvä lahdenperä. Noin 500×500 metriä suuri Heponiemi jakaa muun osan järvestä kahdeksi osaksi. Osat yhdistyvät Heponiemeä kiertävän Viitaansalmessa, joka on vain pari metriä syvä. Läntisessä osassa on kaksi seitsemänmetristä syvännettä ja 500 metriä pitkä lahti, jossa sijaitsee Syväojansaari. Itäisen osan pääallas muodostuu yli 9 metriä syvästä Oinonlahdesta ja sen etelään työntyvästä jatkeesta, joiden yhteispituus on 1,5 kilometriä. Altaassa on kaksi 30 ja 50 metriä leveät saaret. Järven pää muodostuu omasta noin 600 metriä itään työntyvästä lahdesta.


title: Koikeroinen

text: Koikeroisen rannoilla sijaitsee melko runsaasti mökkejä ja kuusi maatilaa. Niille pääsee kantatieltä 65 käätymällä yhdystielle 2771.


title: Koikeroinen

text: Järven lähiseutu oli jääkauden jälkeisessä sulamisvaiheessa mannerjäätikön reunan toiminnan näyttämönä, kun ilmaston kylmenemisen takia reuna alkoi uudelleen edetä kohti etelää ja työnsi samalla moreenipatjaa vanhempien kerrosten päälle muodostaen moreenimäkiä. Ne synnyttivät seudulle vedenjakajan Näsijärven suunnalle. Koikeroisen muodot ja sijainti vedenjakajan länsipuolella voidaan selittää näiden tapahtumien seurauksena.


title: Koikeroinen

text: Järven vedenlaatua on tutkittu vuosina 1964, 1966, 1974, 1989, 2004 ja 2005. Vesi on ruskean väristä ja sisältää runsaasti humusta. Humuksen suurista määristä johtuu veden hyvin alhainen happamuudentaso. Talvella veden pH-luku lähentelee rapujen kannalta kriittistä tasoa 6,0. Kesäisin pH-luku kuitenkin nousee hieman, mikä viittaa siihen, että järven puskurikyky happamuutta vastaan vaihtelee välttävästä tyydyttävään. Ravinnepitoisuudet vaihtelevat niin, että ne ovat lievästi rehevien tai rehevien järvien tasolla. Ravinteita valuu järveen pelloilta ja asutuksen liepeiltä, joita on valuma-alueella runsaasti. Ravinnerikkaus mahdolistaa runsaan leväkasvuston esiintymisen. Vaikka ravinteita ja leviä esiintyy runsaasti, ovat järviveden happipitoisuudet kuitenkin olleet talvisin varsin korkeita. Alusvesien hapenkulutus on pintavesiä suurempaa ja kun järvet lämpökerrostuvat, pohjavesissä on todettu happikatoa. Järven sisäinen kuormitus ei happikadon seurauksena kuitenkaan ole vielä käynnistynyt. Koikeroinen soveltuu virkistyskäyttöön tyydyttävästi.


title: Koikeroinen

text: Vuonna 1992 määrättiin järvelle veneiden nopeuksille katto, joka on 10 kilometriä tunnissa.


title: Formula 3.5 -kausi 2016

text: Formula 3.5 V8 -kausi 2016 oli nykyisen Formula 3.5 V8 -sarjan ensimmäinen kausi. Kausi oli samalla ensimmäinen RPM Racingin järjestämä sarja sen jälkeen, kun Renault Sport ilmoitti lopettavansa World Series by Renault -luokan tukijana viime kauden päätteeksi. Kausi alkoi 16. huhtikuuta, Espanjan Alcañizissa ja päättyi 6. marraskuuta, Espanjan Jerezissä.


title: Formula 3.5 -kausi 2016

text: Sarjan mestaruuden voitti ranskalainen Tom Dillmann. Toiseksi tuli sveitsiläinen Louis Delétraz ja kolmanneksi venäläinen Jegor Orudžev.


title: Formula 3.5 -kausi 2016

text: R = Sarjan tulokas kaudella 2016Uudet kuljettajatTallia vaihtaneet kuljettajatPoistuneet kuljettajat